LPPKN sasar 1,200 polis wanita sertai kempen kesedaran kanser reproduktif

ALOR SETAR, 1 Jun- Lembaga Penduduk dan Pembangunan Keluarga Negara LPPKN menyasarkan seramai 1,200 anggota dan pegawai polis wanita kontinjen Kedah untuk menyertai kempen kesedaran kanser reproduktif.Ia bertujuan memastikan kesejahteraan kesihatan anggota polis wanita dalam mendapatkan kesedaran tentang kesihatan kanser serviks dan payudara agar dapat dibendung dan dikenal pasti dengan lebih awal.Ketua Pengarah LPPKN, Abdul Shukur Abdullah memaklumkan program tersebut merupakan kesinambungan daripada pelancaran di peringkat kebangsaan pada September tahun lalu yang melibatkan kementerian Pembangunan Wanita melalui LPPKN bersama PDRM.Menurutnya, program berkenaan boleh dimanfaatkan secara percuma oleh seluruh keanggotaan polis wanita dalam usaha melindungi dan menjaga kebajikan mereka.Inisiatif program susulan yang diadakan di peringkat daerah dijangka dapat menyebarluaskan lagi perkhidmatan kemudahan kesihatan kepada golongan sasar."Program ini berskala kecil kerana kita laksanakan di peringkat daerah, jadi ini adalah program yang pertama yang kita adakan dengan ada komitmen yang begitu tinggi sekali daripada Ketua Polis Negara menyebabkan kita mengadakan program di peringkat negeri,"katanya. Dalam pada itu, beliau memaklumkan sebanyak RM11.5 juta diperuntukkan di bawah dasar bajet bagi seluruh negara dengan jumlah sasaran 24,000 wirawati bakal mendapat manfaat pemeriksaan kesihatan yang akan dijalankan secara berfasa.Beliau berkata demikian selepas majlis perasmian kempen kesedaran kanser reproduktif yang disempurnakan oleh Ketua Polis Kedah, Wan Hassan Wan Ahmad di Ibu Pejabat Polis Kontinjen Kedah, di Alor Setar.

(Majlis Perasmian Kempen Kesedaran Kanser Reproduktif, disempurnakan oleh Ketua Polis Kedah Wan Hassan Wan Ahmad di Ibu Pejabat Polis Kontinjen Kedah, di Alor Setar)


Agong berkenan berangkat bertemu Raja Jordan Raja Abdullah II

KUALA LUMPUR, 1 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan berangkat bertemu dengan Raja Jordan Raja Abdullah II di Beit Al Urdun, Amman, semalam.Menurut stu hantaran di Facebook Istana Negara, keberangkatan tiba Seri Paduka di Beit Al Urdun pada 1.30 tengah hari waktu tempatan (6.30 petang waktu Malaysia) disambut oleh Raja Abdullah II. Mengiringi Seri Paduka ialah anakanda Tengku Arif Bendahara Tengku Muhammad Iskandar Ri’ayatuddin Shah dan Duta Malaysia ke Jordan Mohamad Nasri Abd Rahman.“Pada pertemuan itu, kedua-dua pemimpin telah berkenan menyentuh berkenaan usaha-usaha untuk mengukuh dan meningkatkan kerjasama antara Malaysia dan Jordan demi kepentingan bersama,” menurut Istana Negara. Seri Paduka dan Raja Permaisuri Agong Tunku Azizah Aminah Maimunah Iskandariah kini berada di Amman bagi lawatan khas selama empat hari bermula 30 Mei atas persilaan Raja Abdullah II.Menurut Istana Negara, Seri Paduka berdua diiringi oleh paduka-paduka anakanda Tengku Arif Bendahara Tengku Muhammad Iskandar Ri’ayatuddin Shah, Tengku Puteri Raja Tengku Puteri Afzan Aminah Hafidzatullah dan Tengku Puteri Raja Tengku Puteri Jihan Azizah ‘Athiyatullah.Seri Paduka berdua dijadualkan berangkat menghadiri Majlis Perkahwinan Diraja Putera Mahkota Jordan di Istana Zahran disusuli keberangkatan ke Majlis Jamuan Sambutan Perkahwinan Diraja di Istana Al Husseinieh di Amman pada sebelah malam.Majlis Perkahwinan Diraja Putera Mahkota Jordan akan turut diserikan dengan kehadiran kerabat-kerabat diraja, para pemimpin dan kenamaan dari seluruh dunia.Seri Paduka berdua dijadualkan berangkat pulang ke tanah air, esok.


Sam Rainsy sudah tinggalkan Malaysia- Wisma Putra

(Bekas Ketua Pembangkang Kemboja Sam Rainsy)

KUALA LUMPUR, 1 Jun- Bekas Ketua Pembangkang Kemboja Sam Rainsy telah meninggalkan Malaysia semalam, demikian menurut kenyataan Kementerian Luar. Menurut kenyataan itu Perdana Menteri Datuk Seri Anwar Ibrahim tidak dimaklumkan akan kehadiran Sam Rainsy di negara ini.“Tiada acara awam diadakan sepanjang keberadaan beliau di sini,” menurut kenyataan itu.- BERNAMA


Bayi lelaki cukup sifat ditemukan di hentian bas

KAMUNTING, 1 Jun- Seorang bayi lelaki cukup sifat ditemukan dalam sebuah kotak di hentian bas Taman Kota Wira di sini semalam.Ketua Polis Daerah Taiping, ACP Razlam Ab Hamid berkata bayi itu ditemukan seorang wanita pada pukul 10.00 pagi ketika memberhentikan kenderaan di hentian bas tersebut."Ketika ditemukan, bayi tersebut dibaluti dengan tuala dan telah dihurung semut."Bayi itu kemudiannya dikejarkan ke Hospital Taiping untuk rawatan lanjut."Hasil pemeriksaan mendapati bayi seberat 2.62 kilogram itu mengalami masalah pernafasan dan jangkitan serta memerlukan 'intubation'."Pihak polis sedang menjalankan siasatan bagi mengenal pasti suspek yang membuang bayi tersebut."Kes disiasat mengikut Seksyen 317 Kanun Keseksaan," katanya menerusi kenyataan.


Fadillah melawat Palabuhan Antarabangsa Antwerp Bruges

ANTWERP, 1 Jun- Timbalan Perdana Menteri Datuk Seri Fadhillah Yusof yang dalam rangka kerja ke Belgium berkesempatan melawat Pelabuhan Antarabangsa Antwerp Bruges.Pelabuhan itu merupakan pelabuhan kontena kedua terbesar di Eropah selepas Rotterdam di Belanda.Pada Julai 2022; kerajaan Sarawak telah memeterai perjanjian persefahaman bersama penguatkuasa Pelabuhan Antwerp bagi membangunkan pelabuhan laut dalam di Tanjung Embang.Tanjung Embang akan dibangunkan oleh ASSAR Group, syarikat pemegang pelaburan kerajaan Sarawak.Antara ciri istimewa pelabuhan tersebut adalah infrastruktur dan inovasinya yang mampan.Pembangunan Lumut Maritime Industrial City (LuMIC) di Perak juga telah memeterai perjanjian persefahaman pada Oktober tahun lalu bagi mengadaptasi model pengurusan Pelabuhan Antwerp.

(Datuk Seri Fadhillah Yusof ketika melawat Pelabuhan Antarabangsa Antwerp Bruges)


Rampasan koleksi jam tangan sebab tertera perkataan LGBTQ - Saifuddin

SEPANG, 31 Mei - Kementerian Dalam Negeri (KDN) menegaskan rampasan koleksi jam berjenama Swatch atas sebab jelas tertera pada muka jam itu perkataan LGBTQ iaitu akronim bagi golongan lesbian, gay, biseksual, transgender dan pelik.Menterinya, Datuk Seri Saifuddin Nasution Ismail mengesahkan setakat ini pihak terbabit belum menghubungi KDN bagi memberi penjelasan lanjut berhubung rampasan koleksi jam bertemakan pelangi, yang sering dikaitkan dengan komuniti itu, di 11 butik awal minggu ini.

"Kemunculan model itu di pasaran baik secara atas talian atau fizikal mengundang reaksi awam. Pihak kementerian khususnya bahagian penguatkuasaan dan kawalan menerima aduan awam. Apa yang kita lakukan dengan aduan awam? Kita tinjau dan memang benar ada penjualan."Adakah pihak Swatch ada hubungi kita? Jawapannya, belum. Sebab itu saya nak tegaskan memang tertera pada muka jam perkataan itu (LGBTQ) yang jadi sebab rampasan dilakukan," katanya kepada pemberita selepas tinjauan ke Kaunter Khas Jemaah Haji di Lapangan Terbang Antarabangsa Kuala Lumpur (KLIA), di sini.Pada 13 dan 14 Mei lalu, KDN dilaporkan menyerbu 11 buah kedai Swatch di pusat beli-belah seperti Pavilion KL, 1 Utama, Sunway Pyramid, Mid Valley Megamall dan Suria Sabah berhubung 'Koleksi Pride' jenama itu.Lima kedai di pusat beli-belah di Alor Setar, Kuala Terengganu, Kota Bharu, Johor Bahru dan Kuching diberikan amaran.


10 wanita Selangor terima anugerah khas tokoh ibu

SHAH ALAM, 31 Mei- Seramai 10 wanita di Selangor menerima anugerah khas tokoh ibu sempena Sambutan Hari Ibu Peringkat Negeri Selangor 2023.Tengku Permaisuri Selangor Tengku Permaisuri Norashikin berkenaan menyampaikan anugerah berkenaan.Yang Dipertua Pertubuhan Kebajikan dan Amal Wanita Selangor (PEKAWANIS) Datin Seri Masdiana Muhamad berkata, "mereka ini dipilih berdasarkan keperibadian dan ketokohan dalam membina sahsiah anak sehingga berjaya selain sumbangan yang diberikan kepada masyarakat."Seramai 340 tokoh ibu dipilih daripada 35 Dewan Undangan Negeri (DUN).Bagaimanapun, 10 daripada mereka akan menerima anugerah khas iaitu Tokoh Ibu Mithali, Ibu Ikon, Ibu Inspirasi dan Ibu inovatif.Pada majlis itu juga Tengku Permaisuri Norashikin berkenaan merasmi dan melancarkan Ulang Tahun PEKAWANIS ke-15 di sini.PEKAWANIS adalah badan bukan kerajaan (NGO) yang ditubuhkan untuk membantu masyarakat yang terdiri daripada ibu tunggal, golongan asnaf, wanita dan golongan B40 di Selangor.


Perubahan tarif air tidak dilaksana dalam masa terdekat - Nik Nazmi

KUALA LUMPUR, 31 Mei - Sebarang kemungkinan mengenai perubahan tarif air tidak akan dilaksanakan dalam masa terdekat.Menteri Sumber Asli, Alam Sekitar dan Perubahan Iklim (NRECC), Nik Nazmi Nik Ahmad berkata perkara tersebut masih tertakluk kepada mekanisme penetapan tarif oleh Suruhanjaya Perkhidmatan Air Negara (SPAN).

"Kita sedang memantau dengan rapat kerana ia mempunyai impak kepada pengguna dan kita tidak mahu mereka yang perlu dilindungi ini menjadi mangsa. Kita akan melihat semakan tarif air ini dengan teliti dan ia tidak akan dilaksanakan dalam tempoh terdekat.

"Seperti tarif elektrik, ia hanya akan disemak selepas Pangkalan Data Utama (PADU) bersedia pada hujung tahun ini. Jadi hendak melaksanakan apa-apa kajian semula tarif berkaitan PADU, hanya boleh dibuat pada kitaran seterusnya iaitu tahun depan.

"Begitu juga dengan air, ia tidak akan dibuat dalam beberapa minggu atau bulan ini, akan ambil masa bila kita buat kajian mengenainya. Paling awal mungkin tahun depan," katanya pada sidang media selepas majlis pelancaran penjenamaan semula Malakoff Corporation Bhd, di sini.Semalam, Nik Nazmi mengumumkan bahawa NRECC sedang melaksana cadangan semakan semula tarif air bagi membolehkan kadar baharu memberikan pulangan modal setimpal kos operasi.


Beri masa secukupnya untuk Kerajaan Perpaduan buktikan prestasi - Zahid

KUALA LUMPUR, 31 Mei - Masa secukupnya perlu diberikan kepada Kerajaan Perpaduan bagi membuktikan prestasi sebenar dalam menguruskan negara.Timbalan Perdana Menteri, Datuk Seri Dr. Ahmad Zahid Hamidi berkata kerajaan memberi penekanan mengenai tadbir urus dan tata kelola kewangan yang baik berbanding menyegerakan segala agihan bantuan sekadar meraih sokongan rakyat.

"Peluang mesti diberikan kepada Kerajaan Perpaduan untuk memperlihatkan prestasinya kerana kerajaan yang baru tujuh bulan ini tidak adil dilemparkan dengan soal prestasi."Semua harus tahu bahawa kesan daripada limpahan pengumuman dan dana yang disediakan melalui pembentangan Belanjawan, hanya akan dapat dilihat apabila pelaksanaannya dilakukan," katanya selepas menyempurnakan Majlis Penutupan Seminar Fikrah Siddiq Fadzil - Citra Budaya Dan Peradaban Bangsa Malaysia di Wisma Dewan Bahasa dan Pustaka (DBP), di sini.Ahmad Zahid berkata demikian ketika diminta mengulas hasil kaji selidik Endeavour-MGC yang mendapati 52 peratus responden Melayu dan 46 peratus responden semua kaum tidak berpuas hati dengan prestasi Kerajaan Perpaduan menangani isu inflasi serta kos sara hidup.


Pemangku Raja Perlis beri penekanan aspek pendidikan awal

KANGAR, 31 Mei- Pendidikan awal kanak-kanak merupakan tunjang utama bagi mempersiapkan kanak-kanak sebelum memasuki persekolahan.Ia adalah asas bagi membolehkan si cilik belajar, bergaul dan membina hubungan baik dengan rakan sebaya termasuk guru mereka. Pemangku Raja Perlis Tuanku Syed Faizuddin Putra Jamalullail bertitah, "akses pendidikan awal ini membolehkan anak-anak ini mengikuti pelbagai aktiviti yang dijalankan secara bersemuka di sekolah yang mana usaha seperti ini banyak ruang dan peluang akan diberikan kepada mereka untuk meneroka dunia pendidikan yang sebenar."Hasilnya, anak-anak ini menjadi lebih yakin dan peka akan keadaan sekeliling selain menjadikan mereka seimbang dari sudut sahsiah, rohani dan akademik," demikian titah baginda ketika menerima Penyerahan Biasiswa Smart Reader Kids–One Child One Hope bagi pihak Yayasan Tuanku Syed Putra (YTSP) Perlis di Dewan Bankuet, Kompleks Pentadbiran Kerajaan Negeri Perlis.Keberangkatan tiba baginda diiringi Raja Puan Muda Perlis, Tuanku Hajah Lailatul Shahreen Akashah Khalil disambut oleh Ketua Pegawai Eksekutif Smart Reader Worldwide, Datuk Seri Dr. Richard Ong dan Setiausaha Kehormat Yayasan Tuanku Syed Putra (YTSP) Perlis, Datuk Johari Darus.


RM3 juta peruntukan bagi UMS

KOTA KINABALU, 31 Mei- Kerajaan meluluskan peruntukan segera sebanyak RM3 juta kepada Universiti Malaysia Sabah (UMS) bagi menangani masalah air yang dihadapi para pelajar universiti itu.Perdana Menteri Datuk Seri Anwar Ibrahim berkata, "langkah itu penting bagi memastikan kehidupan dan pembelajaran para pelajar tidak terjejas," katanya pada sesi Bual Bicara Bersama Datuk Seri Anwar Ibrahim Perdana Menteri Malaysia di kampus induk UMS di Likas.Menerusi program hampir dua jam itu, Anwar menjawab beberapa soalan berkaitan isu semasa termasuk peluang pekerjaan, isu air di sabah, pendidikan, jalan raya dan ekonomi secara santai dan terbuka.Dalam majlis sama, Presiden Majlis Perwakilan Pelajar UMS, Jeeva Cassandra Abdul Mumin turut bertanya isu kecurian air oleh pendatang tanpa izin sehingga UMS terpaksa membelanjakan kos membuat gerudi air bawah tanah. Bagaimanapun, Anwar berkata pihaknya telah meminta Suruhanjaya Pencegahan Rasuah Malaysia (SPRM) memberi penjelasan berkenaan perkara itu.Dalam perkembangan lain, Perdana Menteri juga akan mempertimbangkan untuk menambah kuota peluang pekerjaan kepada orang kurang upaya (OKU) dalam agensi kerajaan. Program tersebut dihadiri lebih 5,000 belia di Dewan Canselor UMS dan dihadiri, Ketua Menteri Sabah, yang juga Pro Canselor UMS, Datuk Seri Panglima Hajiji Noor dan Naib Canselor UMS, Prof Datuk Dr Kasim Mansor.


Pembakaran terbuka, mungkin berlaku jerebu

KUALA LUMPUR, 31 Mei- Kementerian Sumber Asli, Alam Sekitar dan Perubahan Iklim akan terus memantau rapat kes pembakaran terbuka yang berkemungkinan menyebabkan berlakunya jerebu.Menterinya Nik Nazmi Nik Ahmad berkata,“seperti sedia maklum ketika ini kita sedang memasuki fasa musim monsun barat daya yang melibatkan cuaca kering dan hujan berkurangan dari 15 Mei lalu dan dijangka selesai pada September nanti."Jadi pihak kami akan terus memantau dengan lebih dekat mengenai cuaca panas ini dan kemungkinan berlakunya kebakaran terbuka dan tindakan akan terus dilakukan sekiranya tahap indeks pencemaran udara (IPU) semakin membimbangkan," katanya kepada pemberita dalam sidang media Majlis Penjenamaan Semula Malakoff di ibu negara.Bagaimanapun langkah-langkah serta tindakan akan terus dilakukan kerajaan berikutan jerebu yang berlaku ketika ini.Tambah beliau, sejak Januari sehingga Mei terdapat hampir 2,000 kes pembakaran terbuka dan lima pembakaran berskala besar berlaku melibatkan hutan tanah gambut, tempat pelupusan sampah dan tempat pelupusan sampah haram.


Isu lambakan graduan perguruan akan diselesaikan tahun ini - Fadhlina

KUALA LUMPUR, 31 Mei - Kementerian Pendidikan (KPM) bersama Suruhanjaya Perkhidmatan Pendidikan (SPP) telah memulakan usaha proaktif menangani isu lambakan graduan lepasan Ijazah Sarjana Muda Pendidikan (ISMP).Menteri Pendidikan, Fadhlina Sidek berkata perkara itu yang turut mengambil pandangan Kesatuan Perkhidmatan Perguruan Kebangsaan Malaysia (NUTP) diharap akan dapat diselesaikan tahun ini secara berperingkat.

“Kita di KPM sudah ada buat usaha dengan SPP untuk menangani isu itu. Kita ambil maklum pandangan NUTP pada masa sama gerakan dan tindakan proaktif kita adalah bersama SPP,” katanya kepada pemberita selepas melancarkan Buku Sokongan Pendidikan Dewan Bahasa Dan Pustaka (DBP), sempena Pesta Buku Antarabangsa Kuala Lumpur (PBAKL) 2023 di Pusat Dagangan Dunia Kuala Lumpur (WTCKL), di sini.

Beliau berkata demikian bagi mengulas kenyataan NUTP baru-baru ini bahawa kecenderungan universiti awam dan swasta dalam melahirkan siswazah perguruan tanpa unjuran keperluan KPM, boleh menyumbang kepada isu pengangguran dalam kalangan graduan bidang tersebut.Media sebelum ini melaporkan seramai 4,390 lepasan ISMP menamatkan pengajian masing-masing antara 2011 hingga 2020 namun sebahagiannya masih tidak mendapat panggilan temu duga untuk ditempatkan di sekolah.Tambah Fadhlina, kecenderungan Universiti Awam dan swasta menawarkan pengajian pendidikan tanpa unjuran Kementerian Pendidikan antara faktor penyumbang lambakan graduan perguruan.


Lebih 33,000 ATM mula terima bayaran BIW Julai ini

KOTA KINABALU, 31 Mei- Seramai 33,586 anggota Angkatan Tentera Malaysia (ATM) seluruh negara akan mula menerima Bayaran Insentif Wilayah (BIW) bermula 1 Julai ini.Ia bagi menggantikan Bayaran Insentif Sabah Sarawak (BISS) dan Bayaran Insentif Semenanjung Malaysia (BISM) yang diberikan kepada mereka dengan kadar lebih rendah berbanding BIW yang diterima oleh penjawat awam persekutuan.Perdana Menteri Datuk Seri Anwar Ibrahim berkata, bayaran tersebut melibatkan implikasi kewangan negara bagi tempoh setahun berjumlah RM87.8 juta."Saya umumkan juga pegawai dan anggota ATM yang bertukar wilayah menerima BISS dan BISM, namun kadar ini rendah berbanding kadar dengan yang diberikan kepada pegawai perkhidmatan awam yang lain."Saya fikir wajar kita pertahankan, maka kerajaan bersetuju memanjangkan BISS dan BISM untuk manfaat pegawai dan anggota ATM berkuatkuasa 1 Julai ini," katanya pada Majlis Ramah Mesra Bersama Warga ATM di Kem Lok Kawi, di Kota Kinabalu.Terdahulu Anwar turut mengumumkan akan membina sebuah Sekolah Menengah Kebangsaan (SMK) di Kem Lok Kawi bernilai RM23 juta, membina perumahan ATM di Lok Kawi dengan peruntukan tidak melebihi RM5 juta dan menambah baik 49 rumah terbiar di kem berkenaan untuk dijadikan 47 kuarters awam serta rumah transit Kementerian Pertahanan Cawangan Sabah di Taman Lok Kawi, Papar dengan nilai perumtukan RM25 juta.Turut dilaksana projek sedia ada iaitu pembinaan Rumah Keluarga Angkatan Tentera (RKAT) tambahan pelbagai kelas Kem Lok Kawi dengan kos sebanyak RM213 juta dan membaik pulih serta naik taraf Aviari di Taman Hidupan Liar Lok Kawi, dengan kos RM4.8 juta.


Rangka manusia prasejarah ditemukan penyelidik UKM

GUA MUSANG, 31 Mei- 31 Mei- Rangka manusia prasejarah dijumpai sekumpulan penyelidik Universiti Kebangsaan Malaysia (UKM).Kumpulan itu diketuai Felo Kanan, Institut Alam dan Tamadun Melayu (ATMA),  Profesor Madya Dr Zuliskandar Ramli yang berjaya menemukan rangka manusia prasejarah yang lengkap bersama beberapa artifak lain di gua berkenaan semasa menjalankan kerja-kerja Ekskavasi Arkeologi Menyelamat untuk Projek Hidroelektrik Nenggiri November lalu.Menurut kenyataan media yang dikeluarkan Kementerian Pelancongan, Seni dan Budaya (MOTAC) hari ini, "rangka tersebut merupakan antara penemuan penting kepada warisan arkeologi negara yang secara tidak langsung dapat menyumbang kepada dapatan fakta baharu berkait amalan pengebumian dan evolusi sosio-budaya kehidupan zaman prasejarah khususnya di Lembah Nenggiri.

"Rangka manusia tersebut berada dalam kedudukan melipat sepenuhnya dan menghadap ke arah barat daya di mana ia merupakan posisi yang hampir sama dengan kedudukan fetus dalam kandungan ibu yang sedang mengandung," katanya.Rangka tersebut adalah asosiasi artifak yang berada di sekelilingnya yang berfungsi sebagai alat bekalan kubur.

(Rangka manusia prasejarah di Gua Keledung Kecil)

Tapak tangan kanan si mati memegang mineral hematit manakala tapak tangan kiri pula memegang lutut kaki kanan, malah di sekeliling rangka juga terdapat alat-alat batu yang dikebumikan bersama-sama dengan si mati.Antaranya batu pelandas dengan alat grind-pounding, kapak genggam dan alat repeh yang diperbuat daripada batu sabak serta kristal kuarza yang sering digunakan dalam ritual pengebumian masyarakat prasejarah.Cara pengebumian rangka manusia prasejarah yang ditemui itu merupakan amalan masyarakat prasejarah yang terawal mendiami Lembah Nenggiri semenjak 14,000 tahun lalu.Kenyataan itu juga menyebut, sampel gigi dan cengkerang siput akan dihantar ke Beta Lab di Amerika Syarikat untuk memperoleh pentarikhan kronometrik.Sebagai langkah awal, rangka manusia prasejarah ini akan dibawa keluar dari Gua Keledung Kecil dan ditempatkan di makmal konservasi Jabatan Warisan Negara untuk kerja-kerja pemuliharaan secara menyeluruh.Kementerian Pelancongan, Seni dan Budaya melalui agensinya, Jabatan Warisan Negara dengan kerjasama Kerajaan Negeri Kelantan akan memastikan penemuan ini dapat dijadikan rujukan sejarah dan warisan negara serta dapat dikongsikan juga kepada orang ramai.Sebuah galeri mini akan dibangunkan oleh pihak Tenaga Nasional Berhad (TNB) berhampiran dengan Empangan Nenggiri bagi menempatkan segala jumpaan arkeologi di Lembah Nenggiri termasuklah rangka yang dijumpai di Gua Keledung Kecil.Kewujudan galeri tersebut pastinya akan menjadi aset/produk pelancongan berasaskan warisan dan budaya untuk menarik pelancong datang ke Lembah Nenggiri.Impaknya amat positif kepada rantaian sektor perkhidmatan di mana limpahan ekonomi serta kemakmurannya akan dinikmati oleh rakyat tempatan secara keseluruhan.


Lebih 60 peratus jemaah haji Malaysia ada sejarah penyakit kronik

MADINAH, 31 Mei - Lebih 60 peratus jemaah haji dikenal pasti mempunyai sejarah penyakit kronik seperti masalah buah pinggang, kencing manis dan darah tinggi.Kebanyakan mereka terdiri daripada warga emas yang berusia 50 tahun ke atas.Pengarah Operasi Perubatan Madinah, Dr. Abdul Jalil Ahmad menjelaskan antara risiko yang boleh dihadapi para jemaah adalah dehidrasi, disebabkan faktor cuaca panas sama ada di Mekah atau Madinah.

"Pada tahun ini kita lebih fokus kepada pesakit-pesakit yang warga emas, yang berpenyakit kronik dan kita akan titik beratkan pendidikan kesihatan agar mereka ambil minuman yg cukup," katanya.Abdul Jalil turut mengingatkan jemaah agar sentiasa membawa buku kesihatan berwarna putih.Kira-kira 260 petugas Tabung Haji (TH) bahagian perubatan terlibat semasa musim haji tahun ini, melibatkan pakar dalam bidang tertentu.Pusat perubatan di Madinah yang telah mendapat permit daripada Arab Saudi, beroperasi selama 24 jam dan mempunyai 33 katil untuk para jemaah.


11 PEDi baharu di Negeri Sembilan

SEREMBAN, 31 Mei- 11 lagi Pusat Ekonomi Digital, (PEDi) di Negeri Sembilan dijangka siap pembangunannya pada awal tahun depan.Timbalan Menteri Komunikasi dan Digital, Teo Nie Ching berkata, ia dalam usaha memenuhi sasaran Perdana Menteri supaya setiap satu Dewan Undangan Negeri (DUN) mempunyai satu PEDi.Jelasnya, setakat ini di negeri itu sebanyak 51 buah PEDi sedia ada telah beroperasi."Kami akan mendirikan 11 PEDi baharu, di Negeri Sembilan. Hasrat kita ialah, kami akan buat tender terbuka dan sebagainya, melalui Suruhanjaya Komunikasi Multimedia Malaysia (MCMC). "Diharapkan 11 PEDi ini boleh beroperasi paling lewat awal tahun depan dan memberikan perkhidmatan internet untuk komuniti tempatan," katanya kepada pemberita ketika ditemui pada Kempen Peningkatan Kesedaran Keselamatan Siber, Ekonomi, Digital dan Connectivity, di Pusat Aktiviti Warga Emas (PAWE), Kampung Seri Sikamat, Seremban.Teo turut memaklumkan, setiap pusat akan menempatkan 20 buah komputer dengan jaringan internet sebagai kemudahan untuk komuniti setempat.

Tambahnya, PEDi berperanan sebagai platform menyediakan latihan kursus bagi membantu komuniti menjadi usahawan selain menjalin kerjasama bagi pengusaha dalam dalam talian.Dalam perkembangan lain, sebanyak 131 tapak 5G telah dibangunkan di negeri itu setakat ini.Bagaimanapun Teo berkata, "liputan 4G di seluruh Negeri Sembilan untuk kawasan berpenduduk akan mencapai lebih daripada 99%. Untuk yang baki satu peratus itu, kami akan cuba membekal liputan 4G melalui Jendela fasa 2. "Selain daripada itu, untuk liputan 5G, di seluruh Negeri Sembilan, kami juga berhasrat untuk-lah mendiri tapak untuk 5G adalah sebanyak 207. Setakat ini, yang sudah siap adalah 131. Jadi, liputannya adalah sebanyak 53 untuk kawasan, 53% untuklah kawasan berpenduduk."Dalam pada itu, KKD turut menyasarkan 80% liputan rangkaian selular 5G di seluruh Malaysia menjelang hujung tahun ini.Teo sebelum itu, membuat lawatan kerja ke Jabatan Penyiaran Malaysia (RTM) Negeri Sembilan serta menyantuni warga kerja RTM dan warga kerja daripada agensi di bawah kementerian itu.


Hidup lebih sihat tanpa tembakau

PUNCAK ALAM, 31 Mei- Program bersempena “Hari Tanpa Tembakau Sedunia 31 Mei 2023” yang dianjurkan di Hospital Hospital Al-Sultan Abdullah UiTM, Puncak Alam (HASA) dengan kolaborasi pelbagai jabatan serta agensi, seperti MyWatch, adalah salah satu langkah yang diambil untuk meningkatkan kesedaran kepada masyarkat.Bertemakan “Kita perlukan makanan, bukan tembakau" majlis dirasmikan pengarah hospital berkenaan, Prof Dr. Sazzli Shahlan Kasim."Hari ini adalah satu permulaan kepada usaha kami bersama-sama dengan rakan-rakan kolaborasi untuk membasmi tabiat menghisap rokok dan juga ketagihan terhadap nikotin. Kami harapkan usaha ini boleh membantu kerajaan dan juga rakyat untuk menjadi masyarakat yang lebih sihat," kata beliau.Tambahnya, program ini dapat meningkatkan tingkat kesedaran masyarakat terhadap bahaya merokok dan vape."Kalau kita betul-betul hendak negara kita sihat bebas daripada amalan merokok, kita ikut, kita lihatlah kawan-kawan kita di Singapura, di Thailand, di Brunei jika mereka boleh haramkan, kenapa kita tidak boleh," kata Presiden Mywatch & Pengerusi bersama rakan strategik GEG, Roslizawati Mohd. Ali."Kita tahu merokok ini ada banyak elemen dalam rokok itu sendiri seperti nikotin, tar dan sebagainya dan akan mengakibatkan kanser paru-paru," kata peserta program, Wan Muhammad Afif Nazrul Anuar.Terdapat pelbagai aktiviti dijalankan bertujuan mendidik dan memberi kesedaran seperti pembentangan forum, legislasi tembakau dan vape dan banyak lagi.Hampir 400 orang menyertai program ini termasuk secara dalam talian.Program ini adalah bagi menyokong usaha melahirkan generasi yang bebas asap rokok.

(Presiden Mywatch & Pengerusi bersama rakan strategik GEG, Roslizawati Mohd. Ali)


Capaian internet isi rumah 96%, tahun lepas

KUALA LUMPUR, 31 Mei- Capaian internet isi rumah meningkat kepada 96% tahun lepas berbanding 94.9% pada tahun sebelumnya.Melalui kenyataan, Jabatan Perangkaan melaporkan capaian telefon bimbit, radio dan televisyen isi rumah kekal melebihi 95%.Manakala capaian terhadap siaran televisyen berbayar mencatat peratusan lebih rendah iaitu 76.9% tahun lepas berbanding 83.2% tahun sebelumnya. "Penggunaan internet dalam kalangan masyarakat Malaysia berusia 15 tahun ke atas juga meningkat kepada 97.4%."Dilihat penyertaan dalam rangkaian sosial kekal menjadi aktiviti internet paling popular di Malaysia," menurut kenyataan itu.

(Melalui kenyataan, Jabatan Perangkaan melaporkan capaian telefon bimbit, radio dan televisyen isi rumah kekal melebihi 95%)


Skim gaji guru TABIKA KEMAS, distruktur semula selaras kelulusan, pengalaman

(Timbalan Perdana Menteri merangkap Menteri Kemajuan Desa dan Wilayah Datuk Seri Dr Ahmad Zahid Hamidi)

PUTRAJAYA, 31 Mei- Skim tangga gaji bagi 10,174 tenaga pengajar Taman Bimbingan Kanak-Kanak (TABIKA) Jabatan Kemajuan Masyarakat (KEMAS) akan distruktur semula agar selaras dengan kelulusan dan pengalaman mereka.Timbalan Perdana Menteri yang juga merupakan Menteri Kemajuan Desa dan Wilayah Datuk Seri Dr Ahmad Zahid Hamidi berkata, cadangan itu akan dibincang dan diperincikan bersama Jabatan Perkhidmatan Awam (JPA) dan Kementerian Kewangan.

(Kanak-kanak tabika KEMAS mengalunkan selawat pada sesi libat urus Program Tabika Pra Tahfiz KEMAS Bersama Masyarakat 2023 yang disempurnakan oleh Datuk Seri Dr Ahmad Zahid Hamidi/BERNAMA)

"Oleh kerana skim ini adalah skim yang tidak berasaskan kepada kelulusan, maka ramai tertakluk kepada skim itu. Maka tidak adil yang berasaskan kepada kelulusan dan pengalaman sedia ada tidak diberikan pengiktirafan oleh pihak kerajaan. "Kami akan berisytihar untuk membincangkan dan memperincikan dengan pihak JPA sendiri dan juga pihak MoF agar bukan saja skim tapi dari segi produktiviti dan jumlah pelajar murid yang ada, kita akan lakukan penstrukturan dalam perkara ini", katanya dalam sidang media selepas menyempurnakan Sesi Libat Urus Program TABIKA Pra Tahfiz KEMAS di Putrajaya.Datuk Seri Dr Ahmad Zahid berkata menerusi program itu, pihaknya menyasarkan 100,000 huffaz cilik dilahirkan dalam tempoh tiga tahun akan datang.KEMAS turut mensasarkan penglibatan lebih 1,500 kanak-kanak bimbingannya mampu membaca dan menghafaz sehingga Surah Ad-Dhuha dalam persiapan ke Tahun Satu menjelang akhir sesi persekolahan tahun ini.Setakat ini jumlah TABIKA KEMAS seluruh negara adalah sebanyak 10,701 buah membabitkan 216,322 orang murid.


KUALA LUMPUR, 31 Mei- Penggiat seni dan industri kreatif menyambut baik langkah dan keprihatinan Kementerian Komunikasi dan Digital (KKD) membantu golongan tersebut menangani pelbagai isu. Penerbit, pengarah dan penulis skrip, Shahrul Ezad Mohameddin berharap kerajaan melalui kementerian berkenaan akan terus proaktif dalam menjaga kebajikan dan membantu penggiat seni tanah air."Memang kami alu-alukan pandangan, bantuan kerajaan dalam menyelesaikan isu-isu yang berkaitan dengan industri ini."Saya suka kalau kerajaan kita begitu ambil berat dan selesaikan apa masalah sebenarnya, apa puncanya. Kalau boleh kerajaan ambil berat lagi masuk campur pasal harga pembelian atau isu-isu harta intelek penerbit yang kena tanggung. Semua ni saya rasa itu pun patut diberi perhatian oleh kerajaan," kata Shahrul Ezad selepas menjadi tetamu rancangan Selamat Pagi Malaysia di Angkasapuri. Sementara itu, penyanyi dan penulis lirik, Amylea Azizan yang telah berkecimpung dalam industri selama 18 tahun berkongsi pengalaman penggiat seni menerima bayaran lewat. "Walaupun sekarang mereka dipandang remeh. Hal-hal pembayaran dan sebagainya. Masih lagi berkecimpung dan mereka bukan menggunakan ini sebagai hobi tetapi ini satu pekerjaan dan sumber pencarian rezeki. Untuk keluarga mereka, anak-anak dan sebagainya. Itu seharusnya difahami," kata AmyleaShahrul Ezad dan Amylea mengulas isu pembayaran tertunggak melibatkan stesen TV tempatan.

(Shahrul Ezad berkata KKD diharap terus jaga kebajikan penggiat seni)


Petronas, MFF bangunkan projek penyelesaian berasaskan alam semula jadi

KUALA LUMPUR, 31 Mei- Petroliam Nasional Bhd (Petronas) dan Malaysia Forest Fund (MFF) menandatangani memorandum persefahaman (MoU) bagi meninjau serta membangunkan projek penyelesaian berasaskan alam semula jadi yang berkualiti tinggi di Malaysia.Dalam kenyataan hari ini, Petronas berkata penyelesaian terbabit termasuk semua aktiviti berkaitan pemulihan dan pemuliharaan ekosistem semula jadi bagi mengurangkan penumpuan gas rumah hijau dalam atmosfera.Penyelesaian terbabit menawarkan laluan segera, berskala dan kos efektif bagi mengurangkan pelepasan bersih dan menyumbang kepada pengurangan iklim serta memberi manfaat bersama, kata kenyataan itu.Naib Presiden dan Ketua Pegawai Kemampanan Petronas Charlotte Wolff-Bye berkata kumpulan tersebut berhasrat membantu dari segi membuka peluang dalam pasaran penyelesaian berasaskan alam semula jadi Malaysia dalam menyampaikan nilai perniagaan mampan serta membantu melindungi, memulihara dan pemulihan persekitaran semula jadi."Petronas mahu membantu membuka peluang dalam pasaran penyelesaian berasaskan alam semula jadi di Malaysia bagi menyampaikan nilai perniagaan mampan serta dapat membantu melindungi, memulihara dan memulihkan alam semula jadi," katanya.- BERNAMA


Polis Kedah sedia hadapi PRN

ALOR SETAR, 31 Mei- Polis Kedah bersedia bagi menghadapi Pilihan Raya Negeri (PRN) sekiranya Dewan Undangan Negeri (DUN) dibubarkan. Ketua Polis Kedah Datuk Wan Hassan Wan Ahmad berkata, lebih 3,000 pegawai dan anggotanya akan bertugas untuk memastikan penamaan calon dan pilihan raya berjalan dengan lancar.Beliau juga akan menambah kekuatan hampir 20% anggota polis di negeri-negeri berdekatan yang tidak terlibat dalam pilihan raya untuk membantu menjaga keselamatan. Anggota Pasukan Gerakan Am (PGA) juga terlibat untuk membantu bagi memastikan proses pengundian berjalan lancar terutama di beberapa kawasan tumpuan yang dikenal pasti berisiko berlakunya kekacauan."Bantuan dari Bukit Aman juga diperlukan, ada teknikal unit bom, contohnya Pasukan Cantas Khas dari Jabatan Siasatan Jenayah (JSJ) Bukit Aman yang khusus dalam bidang lain dan sebagainya."Kita kena ambil kira semua keadaan supaya proses demokrasi ini dilaksanakan dalam keadaan terkawal, lancar dan tidak menganggu gugat proses pengundian," katanya kepada pemberita selepas merasmikan Kempen Kesedaran Kanser Reproduktif Wirawati PDRM Kontinjen Kedah di Alor Setar.Kempen tersebut bertujuan memberi kesedaran dan dapat dicegah sekiranya membuat pengesanan diperingkat awal . Hadir sama, Ketua Pengarah Lembaga Penduduk dan Pembangunan Keluarga Negara (LPPKN), Abd Shukur Abdullah.


(Datuk Seri Salahuddin di majlis Pelancaran Jualan Mega Ehsan Rahmah di Dewan Serbaguna MPAJ AU2, Taman Keramat)

AMPANG, 31 Mei- Program Jualan Mega Ehsan Rahmah (JER) diadakan hari ini, menawarkan penjualan tujuh barang keperluan asas utama pada harga runcit serendah 30% berbanding harga pasaran.Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata program itu merupakan yang pertama diadakan melibatkan 56 kawasan Dewan Undangan Negeri (DUN) Selangor."Jualan Ehsan Rahmah ini adalah sinergi dua program di peringkat KDPN dan juga jualan ehsan kerajaan negeri Selangor. Sudah pasti rakyat yang mendapat keuntungan dan rata-rata kita boleh memberikan sesuatu berita baik kepada rakyat," kata Salahuddin di majlis Pelancaran Jualan Mega Ehsan Rahmah di Dewan Serbaguna MPAJ AU2, Taman Keramat di sini. Antara barangan yang ditawarkan ialah ayam segar, beras, telur ayam, minyak masak, ikan, gula pasir dan daging sejuk beku.Salahuddin juga memaklumkan, pakej Rahmah dikembangkan lagi merangkumi barangan elektrik."Rakyat akan dapat membeli barangan elektrik Rahmah. Ada syarikat yang menghubungi kami dan libat urus akan dilakukan dengan segera. Insya-Allah dalam beberapa tempoh saya akan umumkan," katanya lagi.Insurans Rahmah yang akan dilancarkan minggu depan.

(Datuk Seri Salahuddin berkata Program Jualan Mega Ehsan Rahmah, harga serendah 30%)


KKD diminta pantau hantaran pemimpin politik berkaitan kaum, agama

(Datuk Seri Dr Ahmad Zahid Hamidi (kanan) bercakap semasa sesi libat urus Program Tabika Pra Tahfiz KEMAS Bersama Masyarakat 2023 di Kementerian Kemajuan Desa dan Wilayah/BERNAMA)

PUTRAJAYA, 31 Mei- Kementerian komunikasi dan Multimedia (KKD) melalui Suruhanjaya Komunikasi dan Multimedia Malaysia (SKMM) diminta memantau sebarang hantaran bernaratifkan kaum dan agama yang dicetuskan ahli politik.Menurut Timbalan Perdana Menteri, Datuk Seri Dr Ahmad Zahid Hamidi pendedahan kajian yang dilaksanakan Pusat Kewartawanan Bebas (CIJ) berkenaan orang politik menggunakan isu agama dan perkauman sempit, harus diselesaikan.Beliau berkata dapatan kajian itu memperlihatkan bahawa isu-isu sebegitu sengaja dibangkitkan untuk kepentingan politik.

(Timbalan Perdana Menteri, Datuk Seri Dr. Ahmad Zahid Hamidi)

"Malah fatwa yang pernah dikeluarkan oleh seorang pemimpin parti politik yang untuk mengkafirkan parti politik yang lain atau yang mengharamkan apa yang dilakukan oleh ahli-ahli politik sebuah parti masih tidak ditarik balik."Saya harap KKD melalui SKMM harus memantau hantaran dan juga tulisan-tulisan yang menjurus ke arah itu. Kita harus bersama-bersama biar pun kita berbeza parti politik dalam soal pembangunan sebuah negara bangsa dan menghormati agama-agama lain dan bangsa yang lain kita mesti bersama", katanya.Beliau bercakap pada sidang media selepas menyempurnakan sesi libat urus Program TABIKA Pra Tahfiz KEMAS di Putrajaya.


Bekas CEO mengaku tidak bersalah, tipu kandungan invois

BUTTERWORTH, 31 Mei- Seorang bekas ketua pegawai eksekutif (CEO) sebuah syarikat berkaitan kerajaan mengaku tidak bersalah hari ini di Mahkamah Sesyen Khas Rasuah atas pertuduhan yang melibatkan penipuan invois berjumlah RM40,000.Tertuduh Aziedy Abdul Talib, 42, membuat pengakuan selepas pertuduhan terhadapnya dibacakan di hadapan Hakim Zulhazmi Abdullah.Mengikut pendakwaan, dia dituduh menipu kakitangan Mutiara.com Sdn Bhd untuk mempercayai kandungan invois bagi perkhidmatan Kaspersky Antivirus License Renewal Consultation Service adalah benar bagi mendorong bayaran sebanyak RM40,000 kepada syarikat ATR Resources Enterprise.Tertuduh didakwa melakukan kesalahan di pejabat Mutiara.Com Sdn Bhd pada 11 Oktober 2016.Bagi kesalahan tersebut, tertuduh didakwa melakukan kesalahan mengikut Seksyen 417 Kanun Keseksaan dan jika sabit kesalahan boleh dipenjara sehingga lima tahun atau denda atau kedua-duanya sekali.Selain itu, tertuduh turut dituduh dengan pertuduhan pilihan mengikut Seksyen 18 Akta Suruhanjaya Pencegahan Rasuah Malaysia 2009 yang boleh dihukum di bawah Seksyen 24, akta yang sama (Undang-Undang Malaysia Akta 575).Ia memperuntukkan penjara tidak lebih daripada 20 tahun dan denda tidak kurang daripada lima kali ganda jumlah atau RM10,000 mengikut mana-mana yang lebih tinggi.Kes dikendalikan Timbalan Pendakwa Raya, Noor Azura Zulkiflee dan Afiqa Liyana Rozman manakala tertuduh diwakili peguam CP Ang.Mahkamah turut menetapkan jaminan RM10,000 selain syarat tambahan iaitu tertuduh perlu melaporkan diri di Ibu pejabat SPRM serta pasport antarabangsa tertuduh perlu diserahkan kepada mahkamah.Kes akan disebut semula pada 26 Jun ini.

(Mahkamah Sesyen Khas Rasuah Pulau Pinang)


Pemberian vaksin Pneumokokal  diperluas kepada kanak-kanak  empat dan lima tahun

(Menteri Kesihatan Dr Zaliha Mustafa bersama kanak-kanak yang menerima vaksin Pneumokokal terawal pada Majlis Sambutan Hari Imunisasi Peringkat Kebangsaan Tahun 2023 di Auditorium Kompleks E Presint 1/BERNAMA)

PUTRAJAYA, 31 Mei- Kementerian Kesihatan (KKM) memperluas pemberian vaksin Pneumokokal kepada kanak-kanak berusia empat dan lima tahun secara serentak bermula esok sehingga 31 Mei tahun depan.Menterinya Dr Zaliha Mustafa berkata, pemberian vaksin secara percuma menerusi inisiatif Imunisasi Catch-up Pneumokokal (CHUP) bertujuan mengoptimumkan perlindungan terhadap penyakit Pneumokokal Invasif dalam kalangan kanak-kanak yang lahir pada 2018 dan 2019.

"Sebenarnya pemberian vaksin ni ibu bapa boleh bawa anak-anak ke mana mana fasiliti kita secara walk in tetapi kita juga ada janji temu melalui My sejahtera. Jadi mereka juga boleh pergi ke My Sejahtera dan membuat tempahan."Kita sebenarnya menyasarkan 700,000 kanak kanak yang berusia 4 hingga 5 tahun dalam program CHUP. Walaupun sasaran kita 700,000 orang, kita harapkan sekurangnya capai 70 peratus dari sasaran kita", katanya.Ia melibatkan semua fasiliti kesihatan primer KKM di seluruh negara.Beliau berkata kepada pemberita selepas merasmikan sambutan Hari Imunisasi Peringkat Kebangsaan 2023 bertemakan 'Tingkatkan Liputan, Kurangkan Keciciran' di Kementerian Kesihatan, Putrajaya.


Kadar kebolehpasaran lepasan IKBN Kuala Perlis capai 100%

(Zaliha di Majlis Lambaian Kasih Sanjungan Budi, Pertukaran Kakitangan dan Perhimpunan Bulanan Sukuan Ke 2)

KUALA PERLIS, 31 Mei- Kadar kebolehpasaran lepasan Institut Kemahiran Belia Negara (IKBN) Kuala Perlis kini mencapai 100% bagi kesemua tujuh kursus ditawarkan iaitu Teknologi Marin, Teknologi Automotif, Penyelenggaraan Kereta, Penyelenggaraan Kenderaan Perdagangan, Penyelenggaraan Kenderaan Berat dan Semburan Cat, Kejuruteraan Awam bagi Lukisan Senibina dan Scaffolding.Menurut Pengarahnya, Zaliha Abu Bakar, seramai 428 pelatih sedang mengikuti bidang kemahiran dalam tujuh kursus yang ditawarkan dan 200 pelajar baharu disasarkan memulakan latihan bagi kemasukan Ogos nanti.Dalam usaha meningkatkan kebolehpasaran lepasan IKBN Kuala Perlis, kerjasama strategik turut dijalin dengan 12 syarikat ternama bagi latihan industri dan penempatan pekerjaan selepas pengajian.Antara syarikat terlibat ialah Inokom Corporation Sdn Bhd, MAA Builder Enterprise, Shaziman Transport Enterprise, Element Five Marines Services Sdn Bhd dan Asiatech Scaffold Engineering Sdn Bhd."Ada beberapa lagi syarikat yang kita sedang kenal pasti untuk kita panjangkan lagi kolaborasi kita. Sebahagian daripada kolaborasi ini adalah dari segi penempatan latihan industri dan juga orang kata sebagai pusat latihan untuk kita perkemaskan kemahiran tenaga pengajar," kata Zaliha kepada media di Majlis Lambaian Kasih Sanjungan Budi, Pertukaran Kakitangan dan Perhimpunan Bulanan Sukuan Ke 2 di sini.Sejak beroperasi pada tahun 2004, IKBN Kuala Perlis telah melahirkan  hampir 4,000 lepasan berkemahiran tinggi yang berkhidmat dalam pelbagai sektor industri di dalam dan luar negara.

(Zaliha berkata kadar kebolehpasaran lepasan IKBN Kuala Perlis capai 100%)


KKM optimis RUU Kawalan Produk Merokok Demi Kesihatan Awam 2023, dibentang di Parlimen

MELAKA, 31 Mei - Kementerian Kesihatan (KKM) komited memastikan Rang Undang-Undang (RUU) Kawalan Produk Merokok Demi Kesihatan Awam 2023, akan dibentangkan pada minggu pertama Persidangan Parlimen, awal Jun ini.Timbalan Menteri Kesihatan, Lukanisman Awang Sauni berkata, pembentangan itu penting berikutan melalui tinjauan yang dijalankan Institusi Kanser Negara (IKN) menunjukkan peningkatan jumlah pengunaan vape yang ketara iaitu daripada 9.8 peratus kepada 14.9 peratus bagi tempoh 2017 hingga 2022.Katanya, RUU yang telah ditambah baik dan bakal dibentangkan ini mendapat sokongan daripada semua ahli kabinet menerui sesi libat urus melibatkan semua ahli parlimen kerajaan dan pembangkang yang dijalankan sebelum ini. Katanya, sesi libat urus ini juga tidak hanya melibatkan ahli parlimen malah mengambil pandangan pengiat industri vape dan Badan Bukan Kerajaan (NGO) sebelum ia dibentangkan."Buat masa ini memang ada kekangan, lompongan dimana tiada sebarang petundangan ataupun peraturan yang dapat diikuti oleh pengusaha vape ini dan kita tidak mempunyai kuasa untuk menguatkuasa dan memberikan tindakan ataupun hukuman kod penyalahgunaan vape ini. Jadi RUU ini sangar t penting untuk kita membolehkan kita menutup kelompongan atau lakukana ini. RUU ini adalah rang undang-undang kawalan merokok tembakau dan juga kompenen dan yang kedua vape la daripada draf asal ini kita telah menambahbaik lagi", kata Lukanisman di sini.

(Lukanisman ketika berucap merasmikanSambutan Hari Tanpa Tembakau Sedunia Peringkat Kebangsaan di Dewan Hang Tuah, di sini)

Katanya, pihaknya akan memberi komitmen tinggi pada persidangan berkenaan kerana banyak kertas-kertas penting akan dibawa dan menunggu kelulusan kabinet.


SMK Astana: Kolej Tingkatan Enam pertama di Pahang

(Ahmad Zamri hadir meraikan majlis persaraan Pengetua SMK Astana, Shabariah Mohamad Zakwan)

KUANTAN, 31 Mei- Sekolah Menengah Kebangsaan (SMK) Astana di Kuantan, dijangka ditransformasi kepada Kolej Tingkatan Enam pertama di negeri Pahang menjelang kemasukan pelajar bagi sesi 2024-2025 berikutan ia mencapai kriteria telah ditetapkan.

SMK Astana kini bertaraf Mode 1 iaitu sekolah menengah yang hanya menempatkan pelajar tingakatan enam, salah satu kriteria penting untuk dinaik taraf kepada kolej.Menurut Timbalan Pengarah Pendidikan Sektor Perancangan dan Pengurusan PPD Jabatan Pendidikan Negeri Pahang, Ahmad Zamri Md Isa, sekolah berkenaan sedang melalui beberapa tahap proses teknikal sebelum penjenamaan kepada Kolej Tingkatan Enam dilaksanakan nanti. Tambah beliau, Kolej Tingkatan Enam perlu mempunyai premis dan pentadbiran tersendiri, guru dilantik khas dan persekitaran pengajaran dan pembelajaran prauniversiti yang kondusif sesuai dengan permintaan dan keperluan pelajar. "Sekarang ini kemajuan semakin baik, proses-proses dibuat oleh PPD dengan sekolah. Jadi kita sekarang dalam proses untuk mengesahkan pelaksanaan (transformasi) itu."Jadi apabila berlaku, misalnya guru-guru telah disusun dengan baik, murid-murid telah diatur, maksudnya murid tingkatan enam di sekolah berhampiran bila perkara itu selesai insy-Allah boleh berjalan," kata Ahmad Zamri kepada pemberita selepas hadir meraikan majlis persaraan Pengetua SMK Astana, Shabariah Mohamad Zakwan di sini. Tingkatan Enam Mode 1 mempunyai premis berasingan dengan sekolah arus perdana dan mempunyai pentadbiran tersendiri serta beroperasi dengan sekurang-kurangnya 12 kelas "Saya rasa amat berbangga sebagai pengetua antara terawal mode 1 di daerah Kuantan, dan juga di negeri Pahang. Saya yakin JPN sedang bekerja keras untuk membawa SMK Astana ini menuju ke arah kolej. Perbentangan saya dengan pihak KPM itu hari beberapa kali semuanya berjalan lancar. Hanya tinggal di peringkat hujung untuk mewartakan sahaja," kata Shabariah. Sepanjang lima tahun bertugas sebagai pengetua di SMK Astana, beliau telah memainkan peranan penting dalam usaha menaik taraf sekolah berkenaan kepada Kolej Tingkatan Enam.

(Ahmad Zamri berkata SMK Astana di Kuantan, dijangka ditransformasi kepada Kolej Tingkatan Enam pertama di negeri Pahang menjelang kemasukan pelajar bagi sesi 2024-2025)


Kebakaran hutan Kuala Langat dipadamkan sepenuhnya - Bomba

SHAH ALAM, 31 Mei - Kebakaran yang berlaku di Hutan Simpan Kuala Langat Selatan membabitkan kawasan seluas 1.6 hektar sejak Isnin lepas, berjaya dipadamkan sepenuhnya, petang semalam. Penolong Pengarah Operasi Jabatan Bomba dan Penyelamat Selangor Hafisham Mohd Noor berkata pihaknya menerima panggilan berkenaan insiden itu pada 6.32 petang dan menjalankan operasi pemadaman dengan kekuatan 25 anggota.Beliau berkata operasi turut dibantu 33 anggota pelbagai agensi termasuk Pejabat Tanah dan Daerah Kuala Langat, Jabatan Perhutanan Negeri Selangor (JPNS), Angkatan Pertahanan Awam Malaysia dan polis.

Kebakaran itu berjaya dipadamkan sepenuhnya 6.30 petang semalam dan kerja-kerja membersihkan parit diteruskan oleh pihak JPNS menggunakan jentera jengkaut, katanya.“Telaga tiub juga telah diaktfikan sehingga esok dan pihak bomba akan membuat pemantauan secara berjadual di lokasi tersebut,” katanya. - BERNAMA


Evolusi MSPO: Pensijilan lebih komprehensif

BRUSSELS, 31 Mei- Pensijilan Minyak Sawit Mampan Malaysia (MSPO) yang diperkenal pada 2013 telah mengalami evolusi dan berkembang menjadi skim pensijilan yang komprehensif.

Semakan utama dilaksanakan MSPO adalah tarikh tamat penebangan hutan pada 31 Disember 2019, memenuhi peraturan bebas penebangan hutan Kesatuan Eropah (EU).Timbalan Perdana Menteri merangkap Menteri Perladangan dan Komoditi, Datuk Seri Fadillah Yusof berkata usaha yang dilaksanakan menerusi MSPO jelas membuktikan kemampanan industri sawit negara."Kita sekali lagi menegaskan, minyak sawit Malaysia mampan. Pensijilan Minyak Sawit Mampan Malaysia (MSPO) telahpun menjamin komitmen negara terhadap kemampanan dan terus menyediakan kemampanan dan minyak sawit bebas penebangan hutan kepada pelanggan Eropah dan global", katanya.

(Datuk Seri Fadillah Yusof bergambar bersama Wakil Tinggi bagi Hal Ehwal Luar Negeri dan Dasar Keselamatan Josep Borrell Fontelles semasa mengadakan mesyuarat rasmi di Pejabat European External Action (EEAS) Brussels Belgium/BERNAMA)

Beliau bercakap pada sesi dialog bersama Ketua Pegawai Eksekutif Industri Minyak Sawit EU.Sebanyak 30 syarikat besar EU hadir pada sesi dialog tersebut termasuk Unilever, Nestle, P&G dan Ferrero.Turut hadir Menteri Koordinator Bidang Perekonomian Indonesia Dr Airlangga Hartato.EU katanya merupakan pasaran yang penting bagi minyak sawit negara dengan jumlah eksport komoditi itu mencecah 1.47 juta tan metrik pada tahun 2022.Kerajaan Malaysia terus komited memastikan kemampanan industri minyak sawit tempatan melalui pelaksanaan pelbagai langkah seperti menghentikan penanaman pokok di kawasan tanah gambut dan mengharamkan penanaman kelapa sawit di kawasan hutan simpan.Laporan oleh Wartawan Farahiah Zubir


Pertanian, penternakan moden boleh rancakkan ekonomi N. Sembilan

PORT DICKSON, 31 Mei- Kerajaan Negeri Sembilan perlu mengambil peluang memperluas sektor pertanian dan penternakan moden bagi merancakkan ekonomi di negeri itu, sekaligus membuka lebih banyak peluang pekerjaan.Menteri Ekonomi, Rafizi Ramli berkata, dalam usaha itu Kerajaan Persekutuan sedang mendapatkan kerjasama daripada pelabur bagi dua sektor tersebut yang melibatkan syarikat swasta.Jelas beliau, Kerajaan Persekutuan dan kerajaan negeri perlu bekerjasama dalam aspek penyediaan tapak dan bantuan lain dalam usaha memperkasa sektor tersebut."Dalam pertanian kadang-kadang bukan soal sayur sahaja, permintaan paling tinggi sebenarnya adalah bekalan daging, yang ini kita banyak import sehingga kira-kira 80% daging. Kita sedang membangunkan dan berusaha mendapatkan pelabur dari luar negara untuk datang dalam sektor penternakan di Negeri Sembilan," katanya kepada media selepas hadir ke Majlis Libat Urus Kajian Separuh Penggal Rancangan Ke-12 (2021-2025) (KSP RMKe-12) Peringkat Negeri Sembilan di Hotel Lexis Hibiscus Port Dickson, di sini.Beliau dalam ucapannya turut menyarankan kerajaan negeri untuk meneroka dua sektor lain iaitu tenaga baharu dan digital bagi meningkatkan pendapatan ekonomi negeri.Tambah Rafizi, Negeri Sembilan mempunyai potensi lebih berbanding negeri-negeri lain, kerana kedudukan strategik yang berdekatan dengan Lembah Klang.

(Rafizi Ramli (dua kanan) hadir ke Majlis Libat Urus Kajian Separuh Penggal Rancangan Ke-12Peringkat Negeri Sembilan di Hotel Lexis Hibiscus Port Dickson)


Tentera dikhuatiri lemas di Sungai Leleh

(Foto FB Jabatan Bomba dan Penyelamat Malaysia)

MUADZAM SHAH, 31 Mei- Seorang tentera dikhuatiri lemas selepas dipercayai tergelincir ke dalam sungai semasa mandi di Sungai Leleh, Bukit Ibam, di sini semalam.Pusat Gerakan Operasi (PGO), Jabatan Bomba dan Penyelamat Malaysia (JBPM) Pahang menerima panggilan kecemasan mengenai kejadian pada pukul 3.17 petang.Bertindak atas laporan itu, lapan anggota dari Balai Bomba dan Penyelamat (BBP) Muadzam Shah, Pasukan Penyelamat di Air (PPDA) dari BBP Pekan dan BBP Kuantan bersama jentera digerakkan ke lokasi kejadian.Komander Operasi, Pegawai Bomba Kanan (PBK) I (KUP) Roduan Sudin berkata, pasukan bomba menjalankan operasi mencari dan menyelamat lelaki itu menggunakan teknik 'surface searching' atau pencarian di permukaan."Operasi tersebut akan dijalankan sehingga mangsa ditemui," katanya dalam kenyataan.


Malaysia hargai kepercayaan Arab Saudi teruskan 'Mecca Route' - Zambry

(Zambry Abdul Kadir melakukan tinjauan ke kaunter khas Jabatan Imigresen danImigresen Arab Saudi bagi program MRS  di KLIA, malam tadi)

SEPANG, 30 Mei- Malaysia menghargai kepercayaan Kerajaan Arab Saudi untuk meneruskan program 'Mecca Route Service' (MRS) yang memanfaatkan 31,600 jemaah haji Malaysia tahun ini.Menteri Luar, Datuk Seri Dr Zambry Abdul Kadir menyifatkan MRS sebagai program istimewa kepada bakal jemaah haji Malaysia yang mempercepatkan proses dokumentasi bakal jemaah haji tanpa perlu bersesak dengan penumpang lain.Anggota imigresen Arab Saudi yang berada di kaunter di KLIA bagi program itu akan memeriksa pasport jemaah haji dan apabila tiba di lapangan terbang Madinah atau Jeddah, jemaah haji Malaysia tidak perlu lagi menunggu proses imigresen dan kastam di negara berkenaan.“Saya ambil kesempatan ini untuk mengucapkan terima kasih kepada Kerajaan Arab Saudi yang memberi kepercayaan kepada Malaysia."Ini adalah satu daripada perkhidmatan terbaik dan saya menzahirkan setinggi-tinggi penghargaan kepada Arab Saudi. Kami sedia bekerjasama dalam bidang-bidang lain,” katanya pada sidang media selepas melakukan tinjauan ke kaunter khas Jabatan Imigresen dan Imigresen Arab Saudi bagi program MRS melibatkan pelepasan 285 jemaah haji Malaysia di Lapangan Terbang Antarabangsa Kuala Lumpur (KLIA) di sini, malam tadi.Zambry berkata, ketika dilaksanakan enam tahun lepas, Malaysia merupakan negara tunggal yang dipilih Kerajaan Arab Saudi untuk projek rintis program itu sebelum disusuli pada tahun seterusnya dengan penyertaan Pakistan, Indonesia, Maghribi dan Bangladesh. “Ini merupakan pendekatan kreatif yang dilaksanakan Kerajaan Arab Saudi. Bukan semua negara dapat keistimewaan seumpama ini,” katanya.Sementara itu, Duta Arab Saudi ke Malaysia, Mesaad Ibrahim Abdullah Al Sulaim mendoakan jemaah haji Malaysia yang mengerjakan haji pada tahun ini mendapat haji yang mabrur. “Kami gembira untuk memudah cara jemaah haji Malaysia dan Alhamdulillah, insya-Allah mereka akan mendapat haji yang mabrur,” katanya.Penerbangan pertama jemaah haji negara bermula pada 21 Mei lalu, manakala penerbangan pulang terakhir ialah pada 1 Ogos depan.


Harga palet melonjak, tanaman rumput napier dipergiat - Exco

JELEBU, 31 Mei- Kerajaan Negeri Sembilan mengambil langkah proaktif mengimbangi harga makanan palet di pasaran dengan mempergiat tanaman rumput jenis napier.Exco Pertanian dan Industri Makanan negeri, Datuk Bakri Sawir berkata, langkah mempergiat tanaman rumput jenis itu melibatkan kawasan seluas 500 hektar, digerakkan 30 pengusaha.

"Kita sudah berikan kawasan tertentu untuk menanam napier bagi mengimbangi harga palet yang begitu mahal. Saya dimaklumkan makanan napier lebih bernutrisi berbanding palet."Sehingga sekarang, kita telah berikan kepada 30 pengusaha untuk mengusaha tanaman ini (napier) dalam keluasan lebih kurang 500 hektar," katanya kepada pemberita ketika ditemui pada Majlis Penyerahan Bantuan Input Ternakan Jabatan Perkhidmatan Veterinar Kepada Penternak, di Kampung Mentaus, di sini.Dalam pada itu, Pengarah Jabatan Perkhidmatan Veterinar negeri, Dr Kamarulrizal Mat Isa berkata, pihaknya menyokong penuh inisiatif itu yang boleh meningkatkan jumlah makanan ternakan bagi binatang ternakan ruminan."Kita amat menyokong penuh penternak untuk mengusahakan makanan ternakan khususnya untuk makanan ternakan ruminan. Yang mana, buat masa ini, harga makanan, contohnya seperti palet sangat tinggi, dari semasa ke semasa, harga (palet) semakin meningkat."Oleh itu, sekiranya ada penternak atau pengusaha yang ingin menanam rumput, kita sangat menggalakkan agar bekalan makanan khususnya makanan ternakan untuk ternakan ruminan dapat ditingkatkan," katanya di sini.


Penemuan 100 peluru lama bongkar kegiatan curi bangkai kapal perang

(Antara peluru yang ditemui pihak berkuasa di Tanjung Sedili, Ahad lalu/FB Agensi Penguatkuasaan Maritim Malaysia)

KOTA TINGGI, 31 Mei- Penemuan 100 butir peluru lama yang masih aktif di dalam kapal pengangkut dari China ketika ditahan Zon Maritim Tanjung Sedili pada Ahad, membongkar kegiatan pencurian bangkai kapal perang British di sini.Pengarah Agensi Penguatkuasaan Maritim Malaysia, (Maritim Malaysia) Johor, Laksamana Pertama Nurul Hizam Zakaria berkata, penemuan terbaru itu susulan penemuan meriam lama di dalam kapal pengangkut tersebut.Kesemua peluru pelbagai saiz itu disyaki peninggalan daripada zaman perang dunia kedua dan dibawa Unit Pemusnah Bom Polis Diraja Malaysia (PDRM) untuk dimusnahkan.Operasi berkenaan melibatkan PDRM, Jabatan Laut Malaysia (JLM) dan Jabatan Warisan Negara (JWN).Pada Ahad, kapal dikendalikan 32 kru termasuk nakhoda itu ditahan kerana bersauh tanpa kebenaran dan menemui peluru meriam yang berkait dengan penemuan Unexploded Ordinance di Tanjung Belungkor, di sini pada 19 Mei lalu.

(Kapal pengangkut dari China yang bersauh tanpa kebenaran pada Ahad/FB Agensi Penguatkuasaan Maritim Malaysia)


Wanita rebah, meninggal dunia ketika tonton latihan silat

(Wanita rebah dan meninggal dunia di Pantai Telik Mak Nik, Kemaman)

KEMAMAN, 31 Mei- Hasrat seorang wanita untuk menemani abangnya mengajar kelas ilmu persilatan kanak-kanak tidak kesampaian apabila dia tiba-tiba rebah dan meninggal dunia di Pantai Teluk Mak Nik, Geliga, di sini, semalam. Ketua Polis Daerah Kemaman, Superintendan Hanyan Ramlan berkata, Nur Azirah Mohd Rahim, 37, berasal dari Kampung Paya Berenjut, di sini, telah meninggal dunia di tempat kejadian, kira-kira pukul 6.07 petang.Pemeriksaan awal polis mendapati tiada unsur jenayah dikesan pada mayat.Abang mangsa, Mohd Zaidi Mohd Rahim memaklumkan ketika kejadian, mangsa sedang berdiri sambil melihat kanak-kanak berlatih persilatan dan secara tiba-tiba dia jatuh serta tidak sedarkan diri. Mangsa mempunyai rekod darah tinggi dan asma serta menerima rawatan berkala di Hospital Kemaman dengan kali terakhir rawatan pada 23 April lalu. Mayat dibawa ke Unit Forensik Hospital Kemaman untuk tindakan selanjutnya.


SLDN sesuai dijadikan kaedah latihan TVET

PUTRAJAYA, 30 Mei - Sistem Latihan Dual Nasional (SLDN) perlu dijadikan sebagai kaedah latihan dalam Pendidikan Teknikal Dan Latihan Vokasional (TVET). Ini diyakini bakal memberikan peluang kepada pelajar mengikuti latihan praktikal industri sehingga 80 peratus manakala pembelajaran teori 20 peratus di institusi latihan kemahiran.Ketua Setiausaha, Kementerian Sumber Manusia, Datuk Seri Zaini Ujang berkata pelaksanaan SLDN perlu diperkasa dalam usaha mencapai sasaran mewujudkan 35 peratus tenaga mahir menjelang 2030.

"Pada tahun 2023, program SLDN diperkukuhkan dengan peruntukan RM50 juta untuk manfaat khusus industri kecil dan sederhana (SME) dalam pelaksanaan latihan kemahiran yang melibatkan lebih 8,000 orang perantis. "Kita mensasarkan sejumlah 50,000 orang graduan SLDN lagi akan berjaya dihasilkan sehingga tahun 2026," katanya ketika berucap bagi pihak Menteri Sumber Manusia, V.Sivakumar pada majlis perasmian seminar Memperkasa Sistem Latihan Dual Nasional (SLDN) melalui penglibatan badan peneraju industri, di sini. Tambah Zaini, pelaksanaan SLDN amat signifikan dalam memastikan padanan antara penawaran dengan permintaan bagi membantu institusi TVET menyediakan kursus berteras industri berteknologi tinggi berdasarkan kehendak industri.


Prestasi Menteri, Timbalan Menteri perlu diukur - Zahid

PUTRAJAYA, 30 Mei- Prestasi setiap Menteri dan Timbalan Menteri dalam kerajaan Malaysia Madani perlu diukur atau dinilai.Timbalan Perdana Menteri, Datuk Seri Dr Ahmad Zahid Hamidi berkata ia bukan berdasarkan populariti atau isu populis di media sosial semata-mata.Sebaliknya, perkhidmatan yang diberikan kepada rakyat."Ukuran itu jangan terhad kepada populariti, viraliti atau isu populis dalam media sosial sahaja. Lebih baik jadi wira yang tidak didendang, kurang dengan kenyataan populis tetapi meraikan kumpulan sasaran...harus diberi tumpuan dan keutamaan dalam perkhidmatan kita," katanya.

(Datuk Seri Dr Ahmad Zahid Hamidi/Foto Bernama)

Beliau menyatakan demikian semasa berucap pada Majlis Perkhidmatan Cemerlang dan Apresiasi Kementerian Kemajuan Desa dan Wilayah (KKDW) Tahun 2022, di sini hari ini.

Tiada kompromi aspek integritiDalam perkembangan lain, Ahmad Zahid yang juga Menteri KKDW menegaskan, tiada kompromi membabitkan aspek integriti.Ia susulan penahanan seorang pegawai Lembaga Kemajuan Kelantan Selatan (Kesedar), yang dipercayai mempunyai kaitan dengan kes pecah amanah berjumlah RM24.8 juta.Beliau berkata, perbuatan itu menjejaskan imej dan prestasi kementerian."Kerana nila setitik inilah merosakkan prestasi yang baik, ini bukan hanya soal persepsi tetapi soal integriti. "Saya memandang bahawa soal integriti mesti diperlihatkan bukan hanya didendang, maka soal jika ada dalam kalangan saya sendiri atau timbalan atau mana-mana pegawai, kakitangan yang melakukan rasuah saya tidak akan pernah berkompromi untuk mengambil tindakan," tegasnya


KKM nilai semula status transisi endemik COVID-19 pertengahan Jun

PUTRAJAYA, 30 Mei - Kementerian Kesihatan (KKM) akan menilai semula status transisi negara ke fasa endemik pertengahan Jun ini dengan membuat penilaian risiko jangkitan COVID-19.Menterinya, Dr. Zaliha Mustafa berkata ini bagi melihat kesesuaian peralihan memandangkan pengisytiharan kawasan tempatan jangkitan di negara ini masih diteruskan sehingga 30 Jun depan.

“Disebabkan negara masih contohnya kita lihat ada kes khususnya pada musim perayaan ada peningkatan sedikit walaupun masih terkawal tapi yang berlaku adalah kes yang rendah tapi kebimbangan itu masih ada dan kita masih pantau dengan dekat.“Pertengahan bulan Jun kita akan nilai semula dan lihat bagaimana keadaan itu dan kita juga akan melihat juga garis panduan yang diberikan Pertubuhan Kesihatan Dunia (WHO),” katanya dalam sesi taklimat Kertas Putih Kesihatan kepada media, di sini.Sebelum ini, Dr. Zaliha berkata WHO mengumumkan COVID-19 bukan lagi dikategorikan sebagai kecemasan kesihatan global pada awal Mei lalu.Tambah Zaliha, pengisytiharan Malaysia sebagai kawasan tempatan jangkitan adalah perlu bagi memenuhi keperluan isolasi atau pengasingan kes COVID-19 di mana-mana tempat selain hospital dan keperluan majikan dan pengujian kepada pekerja.


Pembinaan LRT Pulau Pinang Fasa 1 mula hujung tahun

GEORGETOWN, 30 Mei-Pembinaan projek Sistem Transit Aliran Ringan (LRT) bagi fasa pertama di Pulau Pinang dijangka bermula akhir tahun ini.Menteri Pengangkutan, Anthony Loke Siew Fook berkata, kerajaan Persekutuan ingin melaksanakan projek tersebut dengan kadar segera agar fasa pertama projek itu boleh disiapkan dalam tempoh lima tahun.Tambah Loke, jajaran LRT itu bermula dari Lapangan Terbang Antarabangsa Pulau Pinang (LTAPP) hingga Tanjung Bungah berbanding jadual asal stesen terakhir di Kompleks Tun Abdul Razak (Komtar)."kita juga telah mencapai persetujuan dengan kerajaan negeri untuk membina depoh LRT dalam kawasan sedia ada di bahagian Pulau bagi mempercepatkan proses pembinaan berbanding cadangan asal dibina atas kawasan tambak laut iaitu Projek Pulau Pinang Selatan (PSI)", katanya selepas meninjau kawasan Sia Boey yang mana merupakan lokasi cadangan bagi stesen LRT laluan Komtar.

(Menteri Pengangkutan, Anthony Loke Siew Fook)


KDN peruntukan lebih RM2.3 juta baik pulih penjara dan PPD Kedah

ALOR SETAR, 30 Mei-Kementerian Dalam Negeri, KDN memperuntukkan sebanyak RM2.385 juta bagi membaik pulih dua penjara dan beberapa Pejabat Parol Daerah (PPD) di Kedah.Timbalan Menteri Dalam Negeri Datuk Seri Dr. Shamsul Anuar Nasarah berkata, daripada jumlah itu sebanyak RM1.7 juta diperuntukkan kepada PPD di beberapa daerah seperti Langkawi, Sungai Petani Kota Setar, Pokok Sena dan Langkawi bagi tujuan pembaikan dan penyelenggaraan.Manakala RM685,000 disalurkan bagi pembaikan kuaters di Penjara Alor Setar dan Sungai Petani bagi keselesaan kakitangannya."Ini sebahagian daripada usaha kita untuk menjaga kebajikan kakitangan."Saya mahu memastikan semua agensi dan jabatan di bawah KDN di beri perhatian sewajarnya", katanya kepada pemberita selepas menghadiri Program Ramah Mesra bersama warga Jabatan Sukarelawan Malaysia (RELA) Negeri Kedah, di sini petang tadi.

(Timbalan Menteri Dalam Negeri Datuk Seri Dr. Shamsul Anuar Nasarah)


Ilmu bahasa dan sastera tidak harus dilupakan - PM

KUALA LUMPUR, 30 Mei - Aspek ketamadunan seperti ilmu bahasa dan sastera tidak harus dilupakan.Perdana Menteri, Datuk Seri Anwar Ibrahim berkata dalam era yang dikuasai teknologi digitalisasi dan kecerdasan buatan (AI), aspek itu merupakan kekuatan nilai dan akhlak sesebuah masyarakat.Beliau berkata, negara juga tidak boleh berkembang tanpa pembinaan tamadun.

"Kita bicara soal karamah insaniah maka manusiawi itu tidak mampu dibentuk dengan hanya kerangka teknologi dan sains digitalisasi, ia dibentuk dengan pembangunan bangsa dan budaya. "Walaupun ada pandangan-pandangan yang serong menganggap bahawa seni, sastera dan budaya itu tidak releven, kita tidak boleh menerima fahaman cetek sedemikian kerana yang kita bicarakan itu mengangkat martabat bangsa,"katanya dalam ucaptama semasa merasmikan Seminar Fikrah Siddiq Fadzil di Dewan Bahasa dan Pustaka (DBP), di sini.Turut hadir, Menteri Pendidikan, Fadhlina Sidek dan Pengerusi Lembaga Pengelola DBP Datuk Seri Dr Awang Sariyan.Tambah Anwar, bagi merealisasikan perkara itu, Dewan Bahasa dan Pustaka (DBP) perlu dijadikan sebagai gedung budaya dalam pembinaan sebuah negara yang bertamadun.


Fahami perlembagaan, elak timbul sandiwara politik - PM

KUALA LUMPUR, 30 Mei - Seorang Pemimpin perlu memahami Perlembagaan Persekutuan agar sebarang kenyataan dikeluarkan tidak menimbulkan sandiwara politik.Perkara itu ditegaskan Perdana Menteri, Datuk Seri Anwar Ibrahim terhadap Menteri Besar Kedah, Datuk Seri Muhammad Sanusi Md Nor yang mempersoalkan bahawa Pulau Pinang adalah milik Kedah.

“Kadang-kadang bila seorang pemimpin itu bercakap, dia kena faham perlembagaan termasuk perjanjian yang telah dibuat terdahulu. Perkara itu jelas, jika saya nak ucap dari segi sandiwara politik itu soal lain sebagai seorang Menteri Besar, adalah wajar untuk mengikut perundangan yang ditetapkan.“Saya boleh komen ini berdasarkan ulasan peguam negara yang cukup jelas iaitu menghormati perjanjian perlembagaan yang diperkenan oleh semua Raja-Raja Melayu termasuk Sultan Kedah,” kata Anwar.Anwar ditemui pemberita selepas merasmikan Seminar Fikrah Siddiq Fadzil di Balai Budaya Tun Syed Nasir, Wisma Dewan Bahasa dan Pustaka, di sini.Semalam, media melaporkan Muhammad Sanusi menegaskan Pulau Pinang adalah milik Kedah ekoran negeri itu hanya mempunyai sempadan dengan Perak dan Perlis.Beliau berkata, pihaknya kini menunggu maklum balas daripada Jabatan Ukur dan Pemetaan Mlaysia (JUPEM) sekiranya terdapat asas yang mengesahkan sempadan Kedah dengan negeri-negeri lain.Dalam pada itu, Datuk Seri Anwar menafikan dakwaan beberapa pemimpin Pas bahawa ada wakil daripada kerajaan menawarkan kepada parti itu untuk berkerjasama dalam Kerajaan Perpaduan. Beliau katanya sama sekali tidak dimaklumkan berhubung perkara itu dan ia tidak pernah dibincangkan di peringkat pimpinan tertinggi kerajaan.


Peralihan ke IR 4.0 tidak ketepikan pekerja manual perkhidmatan kurier

PETALING JAYA, 30 Mei - Peranan pekerja manual tidak akan diketepikan dengan peralihan industri perkhidmatan kurier ke arah Revolusi Industri 4.0.Menteri Komunikasi dan Digital, Fahmi Fadzil berkata ketika negara menuju ke arah transformasi digital dan maklumat, kemudahan ini akan membantu meningkatkan kecekapan operasi dan produktiviti, kualiti perkhidmatan serta membolehkan pembelajaran dan pembangunan kemahiran baharu untuk pekerja.

"Walaupun hab pengisihan automatik akan mengurangkan pergantungan kepada pekerja manual, namun ini tidak bermakna akan terdapat kelemahan dalam pekerjaan pengendali hab, sebaliknya pekerja kurier akan mempelajari kemahiran baharu untuk memberi tumpuan kepada tugas yang memerlukan kemahiran yang lebih tinggi,” katanya dalam ucapan perasmian Hab Auto GDex di ibu pejabat GDex, di sini.Tambah Fahmi, GDex kini turut memberi lebih tumpuan dalam penyelesaian keselamatan siber dengan menggaji 230 orang dalam Teknologi dan Maklumat (IT) untuk melindungi data pelanggan mereka."Ini adalah bidang yang tidak semestinya dikaitkan dengan logistik, tetapi ia adalah kebimbangan yang semakin meningkat dan saya berharap industri lain akan mengikutinya," katanya.


MOT bakal perluaskan Program MyLesen B2 ke seluruh negara

SUNGAI PETANI, 30 Mei-Seramai 9,000 individu golongan B40 bakal menerima manfaat menerusi Program MyLesen B2.Program tersebut merupakan salah satu inisiatif di bawah Belanjawan Madani 2023 di laksanakan Kementerian Pengangkutan Malaysia MOT melalui Jabatan Pengangkutan Jalan JPJ.Menteri Pengangkutan, Anthony Loke berkata seramai 306 peserta terdiri daripada golongan B40 membabitkan belia, suri rumah, pelajar, penggiat industri GIG dan Orang Kurang Upaya (OKU) menjadi kumpulan pertama penerima."Ini adalah kumpulan pertama dan sudah tentulah kita akan laksanakan program ini di seluruh negara."Bagi tujuan ini, RM2.7 juta telah diperuntukan."Kita juga bersedia bekerjasama dengan agensi-agensi lain antaranya Kementerian Kemajuan Desa Dan Wilayah (KKDW) bagi memperluaskan lagi program ini", katanya selepas melancarkan Program MyLesen B2 Peringkat Kebangsaan di sebuah hotel di sini, hari ini.Turut hadir Menteri Dalam Negeri Datuk Seri Saifuddin Nasution Ismail.Sementara itu Anthony berkata MOT berhasrat memperluaskan lagi pelaksanaan program MyLesen membabitkan perkhidmatan kenderaan awam PSV Kelas E bagi bas dalam usaha memastikan industri perkhidmatan tersebut lebih berdaya saing dan selamat.Anthony Loke berkata ini kerana terdapat kekurangan bilangan pemandu bas di negara ini berdasarkan maklumat daripada pengusaha perkhidmatan berkenaan."Kita memang kekurangan pemandu bas, sama ada pemandu bas berhenti-henti atau bas ekspres. Saya difahamkan oleh pengusaha industri bas memang sukar untuk mendapat pemandu bas, buka sahaja sukar untuk rekrut tetapi juga untuk dikekalkan."Sebab itu kita buat program ini, nak melatih pemandu untuk mendapat lesen E. Kita mahu melahirkan pemandu-pemandu yang baik, berhemah supaya memastikan industri perkhidmatan bas juga dapat berdaya saing dan selamat, itu yang penting," katanya.


Perkhidmatan pengangkutan kawasan utara ditambah baik - MOT

ALOR SETAR, 30 Mei - Tiga projek bernilai RM500 juta dibawah Kementerian Pengangkutan (MOT) akan dilaksanakan di Kedah tahun ini.Menteri Pengangkutan, Anthony Loke berkata tiga projek itu melibatkan rancangan menaik taraf terminal dan jeti Kuala Kedah, perolehan 12 set three car set (3CS) bagi projek Komuter Utara dan menambah kemudahan lif serta tempat letak motosikal berbumbung di empat stesen Keretapi Tanah Melayu Berhad (KTM) di negeri itu.Beliau berkata, pelaksanaan ketiga-tiga projek di Kedah itu tiada kaitan dengan Pilihan Raya Negeri (PRN) sebaliknya ia dilaksanakan sebagai tanggungjawab kerajaan melalui kementeriannya yang komited untuk mempertingkatkan kesinambungan pengangkutan awam untuk rakyat di negeri itu.

"Semoga projek-projek ini dapat berjalan dengan lancar demi kelestarian dan juga kesejahteraan rakyat negeri kedah," katanya pada sidang media selepas melawat projek terminal Jeti Penumpang Kuala Kedah, di sini.Turut serta dalam sidang media itu Menteri Dalam Negeri Datuk Seri Saifuddin Nasution Ismail yang juga merangkap Pengerusi Jawatankuasa Pembangunan Negeri Kedah.Anthony berkata, skop utama projek menaik taraf terminal dan jeti Kuala Kedah itu membabitkan kerja meroboh dan membina terminal baharu berkonsepkan teknologi hijau yang mampu menampung 3,000 penumpang berbanding kapasiti sedia ada hanya 800 penumpang.Sementara itu, Anthony berkata KTMB akan melaksanakan perolehan 12 set 3CS yang tender bagi perolehan itu dijangka diiklankan pada 30 Jun nanti dan perolehan itu dijangkakan mengambil masa selama 36 bulan untuk disiapkan.Beliau berkata skop utama perolehan itu adalah untuk membekalkan 12 tren elektrik 3CS bagi laluan utara iaitu Butterworth-Padang Besar dan laluan selatan melibatkan Butterworth-Padang Rengas."Berdasarkan kepada corak permintaan penumpang, jumlah penumpang di sektor utara dijangka akan terus meningkat dari hari ke hari terutama ketika musim cuti persekolahan dan cuti umum."Pada masa ini, perkhidmatan komuter di sektor utara meliputi laluan Padang Besar-Butterworth-Padang Besar dan Padang Rengas-Butterworth-Padang Rengas meliputi 20 stesen," katanya.


Bekalan gula mencukupi menjelang Aidiladha

KUALA TERENGGANU,30 Mei-Bekalan gula dijamin terkawal dan mencukupi bagi memenuhi keperluan pengguna menjelang sambutan Aidiladha hujung Jun ini.Timbalan Menteri Kementerian Perdagangan Dalam Negeri dan Kos Sara Hidup (KPDN) Fuziah Salleh berkata dua kilang terbesar negara telah diarah mengeluarkan bekalan gula pasir kasar dan halus seperti biasa untuk diagih kepada pemborong.Kedua-dua kilang berkenaan, Central Sugar Refinery Sdn Bhd dan MSM Malaysia Holdings Bhd telah diarah untuk mengeluarkan bekalan gula seperti biasa iaitu masing-masing 24,000 dan 18, 000 tan metrik."Kita telah keluarkan arahan kepada kilang agar tidak mengurangkan pengeluaran seperti biasa."Sekiranya ada aduan daripada rakyat, kita akan ambil tindakan."Masalah gula tidak akan berulang pada Aidiladha", katanya yang ditemui selepas melakukan lawatan kerja ke sebuah syarikat pemborong gula di sini hari ini.Lawatan itu bertujuan memantau status bekalan gula di Terengganu yang didakwa mengalami kekurangan kritikal sejak akhir Ramadan lalu.Tambah Fuziah, KPDN juga melanjutkan tempoh Op Manis yang sepatutnya tamat semalam kepada 30 Jun bagi memastikan gula mencukupi terutama menjelang tempoh perayaan.Fuziah turut menasihatkan pengguna supaya tidak membuat pembelian panik yang boleh menjejaskan rantaian bekalan gula di pasaran.

(Timbalan Menteri Kementerian Perdagangan Dalam Negeri dan Kos Sara Hidup (KPDN) Fuziah Salleh/ FOTO RTM)


Kertas Putih Kesihatan dibawa ke Kabinet minggu depan

KUALA LUMPUR, 30 Mei - Kertas putih Kesihatan akan dibentangkan pada mesyuarat Kabinet minggu depan.Menteri Kesihatan, Dr. Zaliha Mustafa berkata selepas mendapat persetujuan Kabinet, Kertas Putih Kesihatan itu akan dibentangkan pada persidangan Dewan Rakyat akan datang.

"Kita telah pun mendapat persetujuan daripada kabinet, hanya sekarang ini kena bentang di kabinet dulu kemudian baru kita boleh bawa ke Parlimen," katanya pada sidang media selepas merasmikan Persidangan dan Pameran Penjagaan Kesihatan Antarabangsa Persatuan Hospital Swasta Malaysia (APHM) di sini, pada Isnin.Mengulas isu kekurangan jururawat dalam institusi kesihatan swasta, Dr Zaliha berkata keadaan itu berkemungkinan disebabkan permasalahan pengagihan dan memerlukan langkah peruntukkan semula."Kita kena ada perjumpaan bukan hanya sekali tapi beberapa kali untuk melihat beberapa perkara yang melibatkan pengambilan ataupun keperluan jururawat daripada luar ini untuk membantu sektor swasta alam meningkatkan perkhdimatan mereka," kata Dr. Zaliha.


Pemandu van mengaku tidak bersalah hantar komunikasi lucah

BUTTERWORTH, 30 Mei- Seorang pemandu van mengaku tidak bersalah di mahkamah sesyen Butterworth atas tuduhan menghantar komunikasi lucah kepada seorang wanita melalui aplikasi Whatsapp tujuh tahun lalu.Tertuduh, Alias Mahmud yang berusia 58 tahun membuat pengakuan itu selepas pertuduhan terhadapnya dibacakan di hadapan Hakim Noor Aini Yusof.Mengikut kertas pertuduhan, tertuduh menggunakan aplikasi tersebut secara sedar menggunakan satu nombor membuat dan memulakan penghantaran komunikasi teks yang lucah sifatnya kepada satu nombor telefon lain dengan niat menyakitkan hati orang lain.Dia didakwa melakukan perbuatan itu pada 8 November 2016, pukul 7.58 malam di kilang Penfabric Sdn Bhd, Perai Free Industrial Zone 1, dalam daerah Perai.Tertuduh didakwa melakukan kesalahan itu di bawah Seksyen 233 (1) (a) Akta Komunikasi dan Muktimeria 1998 (Akta 588) yang boleh dihukum di bawah Seksyen 233 (3) Akta yang sama.Mahkamah kemudian menetapkan ikat jamin sebanyak RM1,500 kepada tertuduh.Kes dikendalikan Pegawai Pendakwa Suruhanjaya Komunikasi dan Multimedia, Nazrul Nizam Mohd Zameri.Noor Aini menetapkan 26 Jun depan sebagai tarikh sebutan semula kes.


Penganjuran acara di Melaka, perlu ada garis panduan jelas

AYER KEROH, 30 Mei-Satu garis panduan yang lebih jelas perlu ada pada setiap penganjuran acara di Melaka.Mufti Negeri, Datuk Abdul Halim Tawil, berkata ia bagi mengelakkan sebarang kejadian tidak bermoral berlaku di dalam program berkenaan sekali gus memberi imej tidak baik kepada rakyat dan negeri."Bagi pihak agensi agama khusunya di pihak kerajaan negeri juga saya mengharapkan pihak penganjur supaya dapat berhati-hati memastikan program yang berbentuk mempromosikan Melaka sebagai negeri pelancongan mempunyai garis panduan jelas."Ini penting bagi menjaga setiap artis sebagaimana kita menjaga nilai dan norma sebagai seorang Muslim", katanya yang ditemui selepas Majlis Perasmian Konvensyen Kelas Al-Quran dan Fardu Ain (KAFA) Peringkat Kebangsaan Tahun 2023 yang disempurnakan Yang Dipertua Negeri, Tun Mohd Ali Rustam di MITC, di sini.Hadir sama Menteri di Jabatan Perdana Menteri (Hal Ehwal Agama), Senator Datuk Dr Mohd Na'im Mokhtar.Beliau berkata demikian ketika diminta mengulas berhubung isu video tular seorang artis yang berkelakuan tidak senonoh di khalayak ramai pada satu festival baru-baru ini.

(Mufti Melaka, Datuk Abdul Halim Tawil/FOTO RTM)


Kementerian Pengangkutan laksana projek lebih RM500 juta di Kedah

KUALA KEDAH, 30 Mei- Tiga projek bernilai lebih RM500 juta dibawah Kementerian Pengangkutan akan dilaksanakan di Kedah, tahun ini. Projek berkenaan ialah menaik taraf Terminal dan Jeti Penumpang Kuala Kedah, Perolehan 12 set Three Car Set (3CS) bagi perkhidmatan KTM Komuter Utara dan Projek Membina tempat letak motosikal berbumbung di tiga stesen KTM iaitu Alor Setar, Anak Bukit dan Kobah serta membina lif untuk stesen KTM Kodiang dan Kobah, Pendang.Menteri Pengangkutan Anthony Loke Siew Fook berkata, kementerian dalam proses persediaan terakhir untuk mengiklankan projek meroboh, membina dan menaik taraf terminal dan jeti penumpang, kargo dan perkhidmatan RORO. Beliau berkata, projek itu dijangka akan diiklankan pada 6 Jun ini selepas semua dokumentasi tender dilengkapkan dan ia dijadualkan siap dalam tempoh 36 bulan dari tarikh pemilikan tapak oleh kontraktor."Saya amat sukacita mengumumkan tiga projek yang sedang diusahakan oleh Kementerian Pengangkutan di Kedah. Semoga projek-projek ini dapat berjalan dengan lancar demi kelestarian dan juga kesejahteraan rakyat negeri kedah," katanya kepada pemberita selepas melawat Projek Terminal dan Jeti Kuala Kedah. Skop utama projek ini melibatkan kerja-kerja meroboh dan membina terminal baharu berkonsepkan teknologi hijau yang mampu menampung 3,000 penumpang berbanding kapasiti sedia ada iaitu 800 penumpang sahaja. Selain itu, bagi projek Komuter Utara pula, KTMB akan melaksanakan perolehan 12 buah tren 3CS bagi laluan utara iaitu Butterworth-Padang Besar dan laluan selatan iaitu Butterworth-Padang Rengas. Berdasarkan kepada corak permintaan penumpang, jumlah penumpang di utara dijangka akan terus meningkat terutama ketika cuti persekolahan dan cuti umum.


Polis Johor bertindak tegas terhadap penganjuran acara tidak bermoral

JOHOR BAHRU, 30 Mei- Polis Johor memberikan jaminan akan bertindak tegas sekiranya acara 'Gang Bang JB Party' diteruskan seperti dihebahkan di media sosial.Ketua Polis Johor Datuk Kamarul Zaman Mamat berkata, pihak polis ketika ini sedang membuat risikan bagi mengenai pasti identiti pihak yang terlibat dalam penganjuran acara tidak bermoral itu."Ini pun satu masalah, perkara orang tidak buat, dia nak buat. Jadi polis akan ambil tindakan tegas dan jalankan risikan yang diperolehi daripada orang awam supaya perkara ini dapat ditegah dan tindakan tegas boleh diambil kerana menjadi satu kesalahan yang boleh menggugat ketenteraman awam," katanya kepada pemberita pada sidang media sempena Perhimpunan Bulanan Ketua Polis Johor bagi Mei 2023 di Ibu Pejabat Polis Kontinjen Johor.Minggu lalu, tular poster atau kad jemputan ke acara 'Gang Bang JB Party' dipercayai pesta seks bebas melalui Twitter yang mengatakan acara berkenaan dijangka diadakan pada 20 Jun 2023 mulai 4.00 petang hingga 9.00 malam.


Tiga lagi ditahan, terlibat kes pergaduhan

JOHOR BAHRU, 30 Mei- Polis Johor Bahru menahan tiga lagi individu yang dipercayai terlibat dalam pergaduhan, yang tular dalam media sosial pada Ahad yang lalu.Kes ini susulan pergaduhan di sebuah sekolah menengah dekat Kempas yang dipercayai berpunca akibat perselisihan antara pelajar sebelum terjadinya pergaduhan antara mereka. Insiden berkenaan didakwa semakin parah apabila individu luar dipanggil untuk terlibat dalam kes itu. Ketua Polis Johor Datuk Kamarul Zaman Mamat berkata, dengan tangkapan itu, seramai 12 individu ditahan setakat ini melibatkan suspek berusia antara 18 hingga 35 tahun. "Pagi tadi kita ada 3 tangkapan yang dibuat oleh pihak polis. Sehingga hari ini 12 individu telah ditahan kerana terlibat dalam pergaduhan ini."Saya berpesan dan saya beri amaran kepada pihak yang berkenaan supaya tidak melakukan tindak balas sepatutnya. Pihak polis tidak akan bertolak ansur dan akan mengambil tindakan tegas," katanya pada sidang media sempena Perhimpunan Bulanan Ketua Polis Johor.Jelasnya, mangsa yang cedera itu sedang menerima rawatan di Hospital. Pihaknya masih lagi mengesan beberapa individu yang dipercayai terlibat atau menjadi saksi pergaduhan berkenaan. Dalam rakaman video berdurasi 28 saat yang tular itu, beberapa individu dilihat memukul seorang lelaki yang terbaring di atas jalan raya dan beberapa individu yang dipercayai terlibat atau menjadi saksi pergaduhan berkenaan masih dikesan.


17 CCTV akan dipasang di Stadium Perak

IPOH, 30 Mei - Majlis Bandaraya Ipoh (MBI) akan memasang 17 kamera litar tertutup (CCTV) di Stadium Perak bagi meningkatkan tahap keselamatan di stadium berkenaan.Langkah itu susulan dua kes kecurian komponen lampu limpah yang terjadi pada Februari dan Mei tahun ini.Datuk Bandar Ipoh, Datuk Rumaizi Baharin berkata, pemasangan CCTV itu akan bermula bulan hadapan melibatkan peruntukan RM50,000."Memang kita akan pasang, itu kita sudah putuskan, sudah setuju, lulus sudah pun bajet, bulan Jun kita mula, kita mula bulan depan. Itu memang kita perketatkan, pokok pun sudah tebang, pokok yang digunakan, dah tebang," kata Rumaizi, di sini.

(Rumaizi ketika ditemui pemberita pada Majlis Penyampaian Surat Lantikan dan Taklimat kepadaAhli Jawatankuasa Perwakilan Penduduk (JPP) dan Area Officer (AO) di Stadium Indera Mulia, di sini)

Tambahnya lagi, kawalan keselamatan juga akan terus diperketat bagi memastikan insiden sama tidak berulang.Awal Mei lalu, bilik High Mast Pole 3 di Stadium Perak sekali lagi dipecah masuk individu tidak bertanggungjawab menyebabkan MBI kerugian kira-kira RM78,000.


Kanak-kanak sesak nafas termakan biskut ganja

IPOH, 30 Mei- Seorang kanak-kanak perempuan mengalami sesak nafas selepas termakan biskut disyaki mengandungi ganja.Ketua Polis Perak, Datuk Seri Mohd Yusri Hassan Basri berkata biskut tersebut dibuat oleh bapanya berusia 38 tahun.Siasatan awal mendapati kanak-kanak berusia 11 tahun itu termakan biskut yang disyaki dicampur dengan ganja menyebabkan mangsa mengalami simptom sesak nafas, pening kepala dan loya.Mangsa kemudian dirujuk ke Hospital Taiping untuk rawatan lanjut dan kini berada dalam keadaan stabil.Saringan ke atas suspek yang bekerja sebagai penoreh getah itu positif dadah tetrahydrocannabinol (THC) dan direman bermula hari ini sehingga 3 Jun depan.Siasatan dibuat mengikut Seksyen 31(1)(a) Akta Kanak-Kanak 2001 dan Seksyan 15(1)(a) Akta Dadah Berbahaya 1952.


44,754 penagih berjaya dirawat

BESERI, 30 Mei - Agensi Antidadah Kebangsaan (AADK) berjaya merawat pulih seramai 44,754 penagih menerusi Program Rawatan dan Pemulihan Dalam Komuniti, sepanjang 2022.Daripada jumlah itu 19, 440 penagih telah dinilai dan mendapati 14,000 mencapai tahap kepulihan ditetapkan. Menurut Ketua Pengarah AADK, Sutekno Ahmad Belon, pencapaian pemulihan berkenaan dinilai menerusi kaedah Cure and Care Recovery Index (CCRI) yang ditetapkan. Menerusi jumlah itu juga, AADK bagi tahun 2022 berjaya mencapai paras 71 peratus kadar penagih kekal dalam pemulihan seperti yang disasarkan berbanding hanya 65 peratus pada tahun 2021. Bagi tahun ini, AADK menyasarkan sebanyak 75 peratus penagih kekal dalam pemulihan dan sehingga kini seramai 6,000 penagih sedang menjalani program Rawatan dan Pemulihan Dalam Institusi di 30 Pusat Pemulihan Penagihan Narkotik (PUSPEN) seluruh negara.  "Pusat rawatan kita ini PUSPEN dan fasiliti lain yang menawarkan rawatan dalam komuniti aadk ini dijadikan sebagai satu pusat yang memberikan pendidikan lebih kepada institusi pendidikan supaya mereka dididik dan mereka mendapat peluang untuk dipulihkan dari segi akal dia, jasmani dia dan rohani dia agar mereka boleh lebih produktif dan mendapat peluang kedua untuk meneruskan hidup," kata Sutekno di sini.

(Sutekno ketika ditemui media selepas majlis Perasmian PUSPEN Bukit Chabangyang disempurnakan Pemangku Raja Perlis, Tuanku Syed Faizuddin Putra Jamalullail)

Sepanjang tahun 2022, seramai 137,176 individu terlibat dalam penyalahgunaan dan penagihan dadah serta bahan terlarang, manakala bagi tempoh hingga Mac tahun ini, AADK merekodkan seramai 103,760 individu terlibat dalam penyalahgunaan dan penagihan dadah serta bahan terlarang.


Operasi BNM bantu kadar jangka pendek kekal stabil

KUALA LUMPUR, 30 Mei- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional dianggarkan RM49.85 bilion dan sejumlah RM26.61 bilion dalam dana Islam.Hari ini, bank pusat akan menjalankan dua tender pasaran wang konvensional yang terdiri daripada RM1 bilion setiap satu untuk tempoh tujuh dan 14 hari.Ia juga akan mengendalikan dua tender Qard melibatkan RM1 bilion, masing-masing selama tujuh dan 21 hari.BNM turut menjalankan dua tender repo berbalik iaitu RM790 juta (31 hari) dan RM515 juta (92 hari).Selain itu, bank pusat akan mengumumkan ketersediaan repo berbalik, perjanjian jual dan beli semula serta kemudahan murabahah komoditi bercagar untuk tempoh satu hingga tiga bulan.Pada 4.00 petang, BNM akan menawarkan sehingga RM48.2 bilion untuk tender semalaman konvensional dan RM23.6 bilion bagi tender semalaman murabahah.- BERNAMA


Perjanjian pandemik, 'langkah ke belakang'

GENEVA, 30 Mei- Ketika rundingan ke arah perjanjian pandemik baharu, pemerhati memberi amaran tentang usaha itu agak lemah dalam memastikan akses saksama kepada produk perubatan yang diperlukan untuk memerangi ancaman seperti COVID-19 pada masa hadapan.Ketika wabak itu menyerang dunia, 194 negara anggota Pertubuhan Kesihatan Sedunia (WHO) sedang merundingkan perjanjian antarabangsa yang bertujuan memastikan negara-negara lebih bersedia untuk menangani ancaman seterusnya.Bagaimanapun, proses itu masih di peringkat awal, dan mensasarkan ia akan dipersetujui menjelang Mei 2024.Tetapi pengkritik memberi amaran bahawa semakan yang dibuat pada teks rundingan awal melemahkan, terutamanya dalam mencegah ketidaksamaan yang berleluasa untuk mendapatkan akses kepada vaksin dan produk perubatan lain semasa wabak COVID-19.Pengarah bersama Pusat Kesihatan Global di Institut Siswazah Geneva, memberitahu AFP Suerie Moon, "saya fikir ia adalah satu langkah ke belakang." Suerie turut memberi amaran bahawa negara miskin mungkin akan ketinggalan berikutan tidak mempunyai kefahaman bahasa yang baik bagi memastikan mereka dilindungi daripada wabak seterusnya, "ada risiko nyata bahawa ada negara yang ketinggalan, " daripada rundingan itu.- AFP


AADK terus komited rawat dan pulih penagih

BESERI, 30 Mei - Agensi Antidadah Kebangsaan (AADK) diyakini akan terus memberikan tahap prestasi perkhidmatan yang tinggi dalam menerajui program rawatan dan pemulihan penagihan dadah di negara ini. Kejayaan pemulihan penagihan dadah perlu dijalankan secara kolektif dan tanggungjawab, tidak hanya digalas AADK bersendirian. Komitmen dan keterlibatan semua pihak meliputi individu itu sendiri, seluruh ahli keluarganya, komuniti setempat, jabatan-jabatan, Badan bukan kerajaan (NGO) dan semua pemimpin di peringkat akar umbi sangat penting untuk mengekalkan kepulihan seseorang itu sepanjang hayatnya.  Pemangku Raja Perlis, Tuanku Syed Faizuddin Putra Jamalullail bertitah, seluruh rakyat pelbagai lapisan dan ideologi diseru untuk terus komited dalam menyokong usaha memerangi penyalahgunaan dan pengedaran dadah di negeri dan negara ini.  Kesepakatan dan keterlibatan semua pihak dan gabungan idea-idea bernas akan mewujudkan pendekatan lebih mapan dan harmoni. "Meskipun mungkin berlaku pandangan sinikal dan stigma segelintir masyarakat terhadap usaha membanteras gejala dadah, saya dapati AADK tetap teguh dengan iltizamnya, baik dari aspek pendidikan, pencegahan, pemulihan penagihan dadah dan juga aspek penguatkuasaan akta penagihan dadah (rawatan dan pemulihan) 1983," titah baginda.

(Tuanku Syed Faizuddin Putra Jamalullail bertitah ketika merasmikan usat Pemulihan Penagihan Narkotik (PUSPEN) Bukit Chabang, Perlis)

Hingga kini terdapat 30 buah Pusat Pemulihan Penagihan Narkotik (PUSPEN) yang diuruskan AADK untuk melaksanakan Program Rawatan dan Pemulihan Dalam Institusi dan PUSPEN Bukit Cabang adalah yang termoden ketika ini. Berangkat sama, Raja Puan Muda Perlis, Tuanku Hajah Lailatul Shahreen Akashah Khalil. Turut hadir, Menteri Besar Perlis, Mohd Shukri Ramli dan Menteri Dalam Negeri, Datuk Seri Saifuddin Nasution Ismail.


Kementerian Luar ucap tahniah kepada Erdogan

PUTRAJAYA, 30 Mei - Kementerian Luar mengucapkan tahniah kepada Recep Tayyip Erdogan yang dilantik semula sebagai Presiden Turkiye untuk penggal lima tahun akan datang.Menterinya, Datuk Seri Dr Zambry Abdul Kadir, dalam ucapan tahniah kepada Erdogan, berkata pengetahuan luas dan kehebatan kepimpinan beliau akan membuka jalan kepada rakyat Turkiye untuk mengukuhkan lagi perpaduan sebagai sebuah negara yang berkuasa dan dihormati."Kementerian Luar Negeri Malaysia berharap dapat meningkatkan hubungan antara kedua-dua negara ke tahap yang lebih tinggi selepas hubungan dinaik taraf kepada Perkongsian Strategik Komprehensif pada Julai 2022," katanya dalam satu kenyataan.

Erdogan dipilih semula sebagai presiden Turkiye pada pilihan raya penentu yang diadakan pada Ahad, dengan menewaskan Kemal Kilicdaroglu. Beliau memperoleh 52.14 peratus, manakala pencabarnya mendapat 47.86 peratus undian.


SPA jamin kualiti pengambilan calon

GEORGE TOWN, 30 Mei- Penambahbaikan sistem permohonan jawatan secara digital yang dilaksana Suruhanjaya Perkhidmatan Awam (SPA) iaitu SPA9 memberi jaminan kualiti bagi pengurusan pengambilan calon.Pengerusinya, Tan Sri Zainal Rahim Seman berkata sistem itu turut dihubungkan dengan beberapa agensi bagi memastikan maklumat yang dikemukakan pemohon tidak dapat dipalsukan.Menerusinya calon yang dipilih adalah secara automatik berdasarkan kelayakan yang ditetapkan melalui sistem tersebut dan bukanlah secara manual.Ia juga secara tidak langsung bertujuan menangkis persepsi masyarakat berkenaan penggunaan 'kabel' dalam proses pengambilan."Prosesnya ialah melibatkan sistem. Untuk itu kita berusaha sesungguh sungguhnya. Bukan isu berkaitan dengan adanya tafsiran kronik, tafsiran pengaruh tafsiran penggunaan kabel dalam pengambilan. "Kita ada kerjasama dengan beberapa agensi untuk mengesahkan dokumen dokumen yang diisi oleh calon supaya tidak berlakunya kecenderungan untuk meminda sebarang sebarang bukti untuk mengesahkan memasukkan keputusan peperiksaan itu tepat dan betul," katanya selepas Majlis SPA Bersama Media Zon Utara di G Hotel, di sini.


Hospital Tabung Haji, pusat rawatan pertama dibenarkan beroperasi

MADINAH, 30 Mei- Pusat Rawatan atau Hospital Tabung Haji di Madinah telah mendapat kebenaran beroperasi semasa musim haji kali ini.Ia menjadikan Malaysia sebagai negara pertama menerima permit tersebut daripada kerajaan Arab Saudi.Ketua Rombongan Haji Malaysia, Datuk Seri Syed Saleh Syed Abdul Rahman berkata antara kelayakan membolehkannya menerima kebenaran tersebut adalah persediaan daripada segi fasiliti dan kepakaran diberikan."Kelayakan itu turut melihat kepada kemudahan ambulans, kemudahan daripada segi 'floor plan' keluar masuk pesakit dan mereka juga melihat daripada segi jumlah kepakaran yang disediakan," katanya kepada pemberita di sini.Syed Saleh berkata kebenaran itu diterima selepas melalui proses pemeriksaan ketat melibatkan peraturan serta syarat-syarat oleh Kementerian Kesihatan Arab Saudi.Tahun lalu, Malaysia juga muncul negara pertama memperoleh kebenaran beroperasi membabitkan operasi kesihatan di Madinah serta Makkah.

(Tahun lalu, Malaysia juga muncul negara pertama memperoleh kebenaran beroperasi membabitkan operasi kesihatan di Madinah serta Makkah)


PM zahir komitmen terhadap kebajikan anggota ATM

PUTRAJAYA, 30 Mei- Perdana Menteri, Datuk Seri Anwar Ibrahim menzahirkan komitmen Kerajaan Perpaduan terhadap kebajikan anggota Angkatan Tentera Malaysia (ATM) dengan menyalurkan peruntukan bagi kos membaik pulih kediaman dan kuarters khususnya yang daif.Perdana menteri berkata demikian dalam hantaran di laman Facebook selepas menerima kunjungan hormat Panglima Tentera Darat, Jeneral Datuk Seri Mohammad Ab Rahman di pejabatnya.Anwar turut mengingatkan agar kebajikan anggota terutama memastikan akses terhadap pendidikan yang berkualiti dalam kalangan anak-anak anggota ATM, sentiasa dijaga.Dalam pada itu, beliau berharap pasukan badan pertahanan negara terus utuh dalam memastikan keselamatan rakyat berada pada tahap terbaik.


Raja Arshad dilantik Pengerusi Kumpulan PNB

KUALA LUMPUR, 30 Mei- Permodalan Nasional Berhad (PNB) mengumumkan pelantikan Raja Tan Sri Arshad Raja Tun Uda sebagai Pengerusi Kumpulan PNB.PNB berkata pelantikan itu berkuat kuasa pada 1 Jun 2023. "Beliau adalah Pengerusi Ekuiti Nasional Berhad, Icon Offshore Berhad dan Bumi Armada Berhad serta merupakan bekas pengarah Maxis Berhad dan Khazanah Nasional Berhad."Raja Arshad juga merupakan bekas Pengerusi Eksekutif PricewaterhouseCoopers (PwC) Malaysia dan Pengerusi Pasukan Kepimpinan PwC Asia 7. "Semasa krisis kewangan Asia 1997, beliau dilantik sebagai Pengerusi Danamodal Nasional Berhad, salah satu daripada tiga syarikat bertujuan khas yang ditubuhkan oleh kerajaan untuk menguruskan krisis."Lembaga Pengarah dan warga PNB berbesar hati mengalu-alukan Raja Arshad ke Lembaga Pengarah PNB, membawa bersama-sama pengalaman luas beliau dalam pengawasan syarikat dan institusi," katanya menerusi kenyataan.


Syarikat e-dagang terlibat cetak rompak akan dipanggil - Fahmi

KUALA LUMPUR, 30 Mei- Kementerian Komunikasi dan Digital (KKD) menerima aduan cetak rompak dan penjualan filem di beberapa platform e-dagang negara ini.Aduan tersebut dibuat dalam sesi dialog awam bersama industri kreatif oleh beberapa penerbit yang mengesan kegiatan tersebut.Susulan aduan tersebut, Menteri Komunikasi dan Digital, Fahmi Fadzil berkata pihaknya akan memanggil syarikat e-dagang terlibat untuk memberi penjelasan."Saya akan menghubungi pihak platform tersebut untuk mendapatkan kepastian adakah perkara ini berlaku dan jika ya saya minta pihak tersebut mengambil tindakan serta merta. Jika tidak kita akan melihat peruntukan yang ada untuk tindakan susulan," katanya kepada pemberita di sini. Tambahnya, KKD akan memberi keutamaan dalam mempertahankan hak intelek pembikin filem agar hasil karya dihormati dan dilindungi.


Akta FINAS akan diteliti, dibawa ke Parlimen - Fahmi

KUALA LUMPUR, 30 Mei- Pindaan Akta Perbadanan Kemajuan Filem Nasional Malaysia (FINAS) 1981 akan segera diteliti Kementerian Komunikasi dan Digital (KKD) untuk di bawa ke Parlimen.Menterinya, Fahmi Fadzil berkata akta tersebut perlu dipinda bagi memperbaiki mengikut kesesuaian dan keperluan industri perfileman semasa."Perkara berkenaan sedang dalam penelitian pihak KKD sebelum dibawa kepada saya dan seterusnya ke Jemaah Menteri. Saya jangka tidak terlalu lama dari sekarang. Kita boleh bawa ke Jemaah Menteri dan kita akan masuk dalam senarai untuk dibawa ke Parlimen," katanya kepada pemberita selepas sesi dialog awam melibatkan para penggiat industri kreatif di REXKL di sini.Beliau turut mengambil serius isu kebajikan pekerja dalam bidang perfileman dan permasalahan akan dimuktamadkan dengan segera.Sesi dialog tersebut bertujuan memberikan ruang interaktif secara bersemuka antara agensi kerajaan dan pelbagai pemegang taruh terdiri daripada penerbit, pelabur, tenaga produksi, penyedia perkhidmatan, pempamer, persatuan perfileman dan komuniti filem.


Pesuruhjaya Tinggi Australia lawat Perlis

KANGAR, 30 Mei- Pesuruhjaya Tinggi Australia ke Malaysia, Dr Justin Lee memulakan lawatan kerja ke Perlis selama tiga hari bermula semalam sehingga Rabu ini.Sejurus tiba, beliau dan isteri, Jeane Lee diiringi delegasi melawat Bukit Keteri dan Bukit Chabang sebelum menerima taklimat pembangunan negeri dan peluang pelaburan di Perlis Mereka turut dibawa menikmati sarapan pagi di Kopi Kebun, Aji Heritage Farm sebelum mengadakan kunjungan hormat ke atas Menteri Besar Perlis, Mohd Shukri Ramli dan disusuli lawatan ke Ladang Superfruits Valley di Chuping dan perbincangan kerjasama dua hala dengan Universiti Malaysia Perlis (UniMAP). Mereka juga melawat Institut Agroteknologi Lestari (INSAT) UniMAP dan Perpustakaan Tuanku Syed Faizuddin Putra UniMAP di Pauh Putra.Delegasi tersebut turut mengiringi Pemangku Raja Perlis, Tuanku Syed Faizuddin Putra Jamalullail dan Raja Puan Muda Perlis, Tuanku Hajah Lailatul Shahreen Akashah Khalil dalam program MAIPs Peduli Khas. Kemuncak lawatan ialah Majlis Sembah Menghadap Hormat ke atas Tuanku Pemangku Raja dan Tuanku Raja Puan Muda Perlis di Istana Arau sebelum mengakhiri kunjungan ke Perlis.

(Mereka juga melawat ke Institut Agroteknologi Lestari (INSAT) UniMAP dan Perpustakaan Tuanku Syed Faizuddin Putra UniMAP di Pauh Putra)


Sesi dialog bersama penggiat industri kreatif diadakan

KUALA LUMPUR, 29 Mei- Kementerian Komunikasi dan Digital (KKD) melalui Perbadanan Kemajuan Filem Nasional Malaysia (FINAS) telah menganjurkan sesi dialog awam melibatkan para penggiat industri kreatif di REXKL di sini, malam tadi.Menterinya, Fahmi Fadzil menerajui sesi dialog itu bersama Pengerusi FINAS, Datuk Kamil Othman dan Ketua Pegawai Eksekutif, Profesor Dr. Md Nasir Ibrahim.Sesi dialog tersebut bertujuan memberikan ruang interaktif secara bersemuka antara agensi kerajaan dan pelbagai pemegang taruh iaitu penerbit, pelabur, tenaga produksi, penyedia perkhidmatan, pempamer, persatuan perfileman dan komuniti filem bagi mendapatkan input dan cadangan penambahbaikan berhubung pelbagai perkara yang melibatkan hal ehwal semasa perkembangan industri filem negara.Usaha mempromosi Malaysia sebagai destinasi penggambaran serta pelaburan antarabangsa kepada para penggiat dan pemegang taruh industri filem negara akan diteruskan melalui galakan Insentif Penerbitan Filem di Malaysia (FIMI). Tadbir urus dan pengurusan Dana Kandungan Digital (DKD) di bawah seliaan FINAS ditambah baik secara mampan agar penghasilan karya kreatif yang lebih berkualiti dapat ditingkatkan.Turut hadir dalam sesi dialog itu, Timbalan Menteri KKD, Teo Nie Ching, Ketua Setiausaha KKD, Datuk Mohamad Fauzi Md Isa dan Ketua Pengarah Penyiaran, Suhaimi Sulaiman.

(Usaha mempromosi Malaysia sebagai destinasi penggambaran serta pelaburan antarabangsa kepada para penggiat dan pemegang taruh industri filem negara akan diteruskan melalui galakan Insentif Penerbitan Filem di Malaysia (FIMI))